
LIETUVOS RESPUBLIKOS ŽEMĖS ŪKIO MINISTRAS

ĮSAKYMAS
DĖL LEIDIMŲ TEIKTI ŪKINIŲ GYVŪNŲ VEISLININKYSTĖS PASLAUGAS IŠDAVIMO, JŲ GALIOJIMO SUSTABDYMO, GALIOJIMO SUSTABDYMO PANAIKINIMO IR ŠIŲ LEIDIMŲ GALIOJIMO PANAIKINIMO TAISYKLIŲ PATVIRTINIMO

2000 m. spalio 3 d. Nr. 282
Vilnius


Vadovaudamasis Lietuvos Respublikos ūkinių gyvūnų veislininkystės įstatymo 13 straipsniu ir įgyvendindamas Lietuvos Respublikos Vyriausybės 2018 m. rugsėjo 19 d. nutarimo Nr. 940 „Dėl Lietuvos Respublikos ūkinių gyvūnų veislininkystės įstatymo įgyvendinimo“ 4.4 papunktį,
t v i r t i n u  pridedamas:
1. Leidimų teikti ūkinių gyvūnų sėklinimo paslaugas išdavimo taisykles.
2. Leidimų teikti ūkinių gyvūnų spermos, embrionų, kiaušialąsčių ėmimo, spermos laikymo ir tiekimo rinkai, embrionų gamybos, kiaušialąsčių persodinimo, embrionų, kiaušialąsčių saugojimo, ūkinių gyvūnų kergimo paslaugas išdavimo taisykles.
3. Leidimų teikti pieninių veislių gyvūnų produktyvumo tyrimų paslaugas išdavimo taisykles.
4. Leidimų teikti mėsinių veislių gyvūnų produktyvumo tyrimų paslaugas išdavimo taisykles.
5. Leidimų teikti ūkinių gyvūnų eksterjero vertinimo paslaugas išdavimo taisykles.
6. Leidimų teikti žirgų darbingumo testavimo paslaugas išdavimo taisykles.



ŽEMĖS ŪKIO MINISTRAS	EDVARDAS MAKELIS

PATVIRTINTA 
Lietuvos Respublikos žemės ūkio ministro 
2000 m. spalio 3 d. įsakymu Nr. 282 
(Lietuvos Respublikos žemės ūkio ministro 
2024 m. sausio 29 d. įsakymo Nr. 3D-64
redakcija) 

LEIDIMŲ TEIKTI ŪKINIŲ GYVŪNŲ SĖKLINIMO PASLAUGAS IŠDAVIMO TAISYKLĖS

I SKYRIUS
BENDROSIOS NUOSTATOS


1. Leidimų teikti ūkinių gyvūnų sėklinimo paslaugas (toliau – leidimai) išdavimo taisyklės (toliau – Taisyklės) nustato leidimo teikti Lietuvos Respublikos ūkinių gyvūnų veislininkystės įstatymo (toliau – Ūkinių gyvūnų veislininkystės įstatymas) 9 straipsnio 1 dalies 1 punkte nurodytą ūkinių gyvūnų sėklinimo paslaugą išdavimo, jo galiojimo sustabdymo, galiojimo sustabdymo panaikinimo ir šio leidimo galiojimo panaikinimo tvarką. 
2. Taisyklėse vartojamos sąvokos apibrėžtos Ūkinių gyvūnų veislininkystės įstatyme, Lietuvos Respublikos veterinarijos įstatyme ir kituose ūkinių gyvūnų veislininkystę reglamentuojančiuose teisės aktuose.
3. Leidimus rengia ir išduoda Žemės ūkio agentūra prie Žemės ūkio ministerijos (toliau – ŽŪA).

II SKYRIUS
LEIDIMŲ IŠDAVIMAS 

4. Asmenys, siekiantys gauti leidimą, turi atitikti šiuos reikalavimus:
4.1. fizinis asmuo turi turėti:
4.1.1. biomedicinos mokslų studijų srities veterinarinės medicinos ar žemės ūkio mokslų (gyvulininkystės technologijos) krypties ar jam prilygstantį išsilavinimą;
4.1.2. žinių ir gebėjimų atlikti ūkinių gyvūnų sėklinimo procedūrą, t. y. Taisyklių VII skyriuje nustatyta tvarka turi būti baigęs pirminius mokymų kursus ūkinių gyvūnų sėklinimo tema ir turėti tai patvirtinantį kvalifikacijos pažymėjimą, išskyrus atvejus, kai asmuo ne anksčiau kaip prieš 5 metus yra įgijęs veterinarijos gydytojo kvalifikaciją;
4.2. juridinio asmens darbuotojų, teiksiančių sėklinimo paslaugas, kvalifikacija turi atitikti Taisyklių 4.1.1 ir 4.1.2 papunkčiuose nurodytus fizinio asmens kvalifikacijai keliamus reikalavimus;
4.3. asmenys turi turėti šias pagrindines priemones ir įrankius, reikalingus sėklinimo paslaugai atlikti: pincetą, žirkles, termometrą, sėklinimo švirkštą, movas sėklinimo švirkštams, pirštines, termosą, dezinfekavimo priemonių, stovelį įrankiams ir Diuaro indą.
5. Už leidimų išdavimą mokama Konkrečių valstybės rinkliavų dydžių sąraše, patvirtintame Lietuvos Respublikos Vyriausybės 2000 m. gruodžio 15 d. nutarimu Nr. 1458 „Dėl Konkrečių valstybės rinkliavos dydžių sąrašo ir Valstybės rinkliavos mokėjimo ir grąžinimo taisyklių patvirtinimo“, nustatyto dydžio valstybės rinkliava.

III SKYRIUS
DEKLARACIJOS TEIKIMAS

6. Asmuo, ketinantis teikti ūkinių gyvūnų sėklinimo paslaugas (toliau – pareiškėjas), ŽŪA paštu, elektroninėmis priemonėmis, elektroninėmis priemonėmis per kontaktinį centrą arba tiesiogiai kreipdamasis į ŽŪA pateikia:
6.1. deklaraciją (pranešimą) apie ketinimą teikti ūkinių gyvūnų sėklinimo paslaugas (toliau – deklaracija) (Taisyklių priedas);
6.2. darbuotojų, kurie teiks ūkinių gyvūnų sėklinimo paslaugas, sąrašą – kai deklaraciją teikia juridinis asmuo.
7. Pareiškėjo ar pareiškėjo darbuotojų, kai deklaraciją teikia juridinis asmuo, kvalifikacijai keliamų reikalavimų atitiktį, valstybės rinkliavos sumokėjimą ŽŪA patikrina pati, naudodamasi valstybės informacinėmis sistemomis, valstybės ar žinybiniais registrais.
8. Siunčiant registruotu laišku arba teikiant per pašto kurjerį, arba elektroninėmis priemonėmis, reikalaujamų dokumentų kopijos turi būti patvirtintos pareiškėjo (jo įgalioto asmens) parašu ir antspaudu (jei antspaudą privalu turėti). Jei deklaracija teikiama asmeniškai ar pareiškėjo įgalioto asmens, pateikiami reikalingų dokumentų originalai (jų kopijas patvirtina ŽŪA darbuotojai, registruojantys deklaracijas) arba reikalingų dokumentų kopijos, patvirtintos pareiškėjo (jo įgalioto asmens) parašu ir antspaudu (jei antspaudą privalu turėti).
9. Paaiškėjus, kad deklaracijoje pateikta netiksli, neišsami (ne visa) informacija, klaidingi duomenys, ŽŪA per 3 darbo dienas nuo deklaracijos gavimo dienos informuoja pareiškėją apie būtinybę per nustatytą terminą pateikti trūkstamus dokumentus arba ištaisyti nustatytus trūkumus. 
10. Valstybės rinkliava turi būti sumokėta iki deklaracijos pateikimo dienos.

IV SKYRIUS
LEIDIMŲ IŠDAVIMAS

11. Asmuo, atitinkantis Taisyklių 4 punkte nurodytus reikalavimus ir sumokėjęs valstybės rinkliavą Taisyklių 10 punkte nustatyta tvarka, įgyja teisę teikti ūkinių gyvūnų sėklinimo paslaugas kitą dieną po deklaracijos pateikimo ŽŪA dienos arba nuo deklaracijoje nurodytos dienos, jeigu ši diena yra vėlesnė negu kita diena po deklaracijos pateikimo ŽŪA dienos.
12. Leidimas neišduodamas, kai pareiškėjas neatitinka Taisyklių II skyriuje nustatytų leidimo išdavimo sąlygų. Jei priimamas sprendimas neišduoti leidimo, sprendime nurodomos motyvuotos atsisakymo išduoti leidimą priežastys ir sprendimo apskundimo tvarka. 
13. Jeigu pareiškėjo prašymas atmetamas dėl to, kad buvo pateiktas nesilaikant šiose Taisyklėse nustatytos tvarkos, ŽŪA per 5 darbo dienas nuo deklaracijos gavimo išsiunčia pareiškėjui pranešimą apie deklaracijos atmetimą ir nurodo atmetimo priežastis.
14. ŽŪA leidimą išduoda per 5 darbo dienas deklaracijoje nurodytu būdu. Kartu su leidimu įteikiama ir deklaracija dėl pirmų veiklos metų. Jeigu ŽŪA neturi duomenų, kad valstybės rinkliava sumokėta, leidimas išduodamas ne vėliau kaip kitą darbo dieną nuo informacijos apie valstybės rinkliavos sumokėjimą gavimo.
15. Leidimas išduodamas neterminuotam laikui.
16. Leidimai registruojami leidimų registracijos žurnale, kurio forma tvirtinama ŽŪA nustatyta tvarka, nurodant šią informaciją:
16.1. leidimo numerį;
16.2. leidimo turėtojo vardą, pavardę / įmonės pavadinimą, adresą, asmens / įmonės kodą;
16.3. teikiamą paslaugą;
16.4. leidimo išdavimo datą;
16.5. leidimo galiojimo sustabdymo datą;
16.6. leidimo galiojimo sustabdymo panaikinimo datą;
16.7. leidimo galiojimo panaikinimo datą.
17. Leidime nurodoma:
17.1. leidimo turėtojas – vardas, pavardė / įmonės pavadinimas, adresas, asmens / įmonės kodas;
17.2. leidimo numeris;
17.3. teikiama paslauga;
17.4. leidimą išdavusi institucija;
17.5. leidimo išdavimo data;
17.6. leidimą pasirašęs asmuo.

V SKYRIUS
LEIDIMŲ GALIOJIMO SUSTABDYMAS, GALIOJIMO SUSTABDYMO PANAIKINIMAS, GALIOJIMO PANAIKINIMAS

18. ŽŪA, nustačiusi, kad leidimo turėtojas nesilaiko leidimo turėtojo pareigų, nurodytų Taisyklių 26 ir 27 punktuose, įspėja leidimo turėtoją apie pažeidimus ir apie galimą leidimo sustabdymą bei nustato terminą trūkumams pašalinti. 
19. ŽŪA galiojimą sustabdo:
19.1. nustačiusi, kad leidimo turėtojas nebeatitinka Taisyklių 4 punkte nustatytų reikalavimų leidimui gauti;
19.2. leidimo turėtojui nesilaikius leidimo turėtojo pareigų, nurodytų Taisyklių 26, 27 ir 28 punktuose, ir per įspėjime apie galimą leidimo galiojimo sustabdymą nurodytą terminą nepašalinus trūkumų; 
19.3. paaiškėjus, kad leidimo turėtojas deklaracijoje pateikė netikslią informaciją ar klaidingus duomenis ir per nustatytą terminą nepašalino deklaracijos trūkumų ir (arba) neinformavo ŽŪA;
19.4. leidimo turėtojo prašymu.
20. Leidimo galiojimas gali būti sustabdomas ne ilgiau kaip 6 mėnesiams. Tuo atveju, kai leidimo galiojimas sustabdomas leidimo turėtojo prašymu, galiojimas gali būti sustabdomas ne ilgiau kaip 24 mėnesiams.
21. Leidimo turėtojas, pašalinęs pažeidimus, dėl kurių sustabdytas leidimo galiojimas, pateikia prašymą ŽŪA panaikinti leidimo galiojimo sustabdymą, kartu pateikdamas dokumentus ir (ar) informaciją apie pažeidimų pašalinimą. Leidimo turėtojas turi teisę kreiptis dėl leidimo galiojimo sustabdymo panaikinimo anksčiau, nei nurodyta sprendime dėl leidimo galiojimo sustabdymo. Tuo atveju, kai leidimo galiojimas buvo sustabdytas leidimo turėtojo prašymu, leidimo galiojimo sustabdymas panaikinamas gavus leidimo turėtojo prašymą.
22. Sprendimą dėl leidimo galiojimo sustabdymo, galiojimo sustabdymo panaikinimo ŽŪA priima ir informuoja leidimo turėtoją ne vėliau kaip per 7 darbo dienas nuo atitinkamo prašymo pateikimo ar atitinkamų aplinkybių paaiškėjimo. Tuo atveju, kai reikia atlikti patikrinimą vietoje, sprendimo priėmimo ir informavimo terminas gali būti pratęsiamas 3 darbo dienomis.
23. ŽŪA panaikina leidimo galiojimą, jeigu:
23.1. leidimo turėtojas pateikia prašymą panaikinti leidimo galiojimą;
23.2. paaiškėja, kad asmuo ŽŪA pateiktoje deklaracijoje (pranešime) pateikė melagingus duomenis, dėl kurių buvo pripažinta, kad asmuo atitinka Taisyklių 4 punkte nurodytus reikalavimus;
23.3. leidimo turėtojas, kurio leidimo galiojimas buvo sustabdytas, nepašalino pažeidimų per sprendime dėl leidimo galiojimo sustabdymo nurodytą terminą;
23.4. sustabdžius leidimo galiojimą, leidimo turėtojas toliau teikia leidime nurodytą paslaugą;
23.5. leidimo galiojimas sustabdytas leidimo turėtojo prašymu ir leidimo turėtojas, praėjus 24 mėnesių laikotarpiui, kaip nurodyta Taisyklių 20 punkte, nesikreipė dėl leidimo sustabdymo panaikinimo;
23.6. juridinis asmuo likviduotas, baigęs savo veiklą kaip savarankiškas ūkio subjektas;
23.7. leidimo turėtojas – fizinis asmuo – miršta;
23.8. yra įsiteisėjęs teismo sprendimas, kuriuo leidimo turėtojui uždrausta verstis leidime nurodyta veikla.
24. Sprendimą dėl leidimo galiojimo panaikinimo ŽŪA priima ne vėliau kaip per 10 darbo dienų nuo atitinkamo prašymo pateikimo ar atitinkamų aplinkybių paaiškėjimo. Taisyklių 23.8 papunktyje nurodytu atveju, leidimas panaikinamas teismo sprendimui įsiteisėjus, jei teismo sprendime nenurodyta kitaip.

VI SKYRIUS
LEIDIMO TURĖTOJO TEISĖS IR PAREIGOS

25. Leidimo turėtojas turi teisę teikti tik tą paslaugą, kuri nurodyta leidime.
26. Leidimo turėtojas privalo:
26.1. teikdamas paslaugas, laikytis technologinių procedūrų;
26.2. teikdamas paslaugas, laikytis Ūkinių gyvūnų veislininkystės įstatymo, Lietuvos Respublikos veterinarijos įstatymo bei žemės ūkio ministro patvirtintų Ūkinių gyvūnų sėklinimo pažymėjimo, reproduktorių spermos dozių, embrionų gamybos ir persodinimo, ūkinių gyvūnų kergimo apskaitos taisyklių reikalavimų;
26.3. nuolat kelti savo kvalifikaciją, kai leidimo turėtojas yra fizinis asmuo, arba darbuotojų, kai leidimo turėtojas yra juridinis asmuo, kvalifikaciją Taisyklių VII skyriuje nustatyta tvarka;
26.4. sudaryti sąlygas ŽŪA tikrinti ir vertinti vykdomą veiklą;
26.5. ne vėliau kaip per 3 darbo dienas informuoti ŽŪA apie deklaracijoje numatytų sąlygų licencijuojamai veiklai vykdyti pasikeitimus;
26.6. užtikrinti, kad būtų laikomasi gyvūnų gerovės reikalavimų.
27. Leidimo turėtojas negali perduoti jam leidimu suteiktos teisės tretiesiems asmenims.
28. ŽŪA priėmus sprendimą sustabdyti ar panaikinti leidimo galiojimą, leidimo turėtojas privalo sustabdyti ir pašalinti nustatytus pažeidimus bei informuoti ŽŪA apie pažeidimų pašalinimą, o panaikinus – nutraukti su leidimu susijusią veiklą nuo pranešime nurodytos datos.

VII SKYRIUS
PIRMINIŲ MOKYMŲ KURSAI IR KVALIFIKACIJOS KĖLIMAS

29. Asmuo, siekiantis gauti leidimą teikti ūkinių gyvūnų sėklinimo paslaugas, arba juridinio asmens darbuotojai, teiksiantys sėklinimo paslaugas, kai deklaraciją teikia juridinis asmuo, turi būti baigę ne mažiau kaip 40 val. trukmės pirminių mokymų programą ūkinių gyvūnų sėklinimo tema, išskyrus atvejus, kai asmuo arba juridinio asmens darbuotojai ne anksčiau kaip prieš 5 metus yra įgiję veterinarijos gydytojo kvalifikaciją.
30. Leidimo turėtojas – fizinis asmuo, arba darbuotojai, kai leidimo turėtojas – juridinis asmuo, nuo leidimo gavimo dienos per kiekvieną ateinančių trejų metų laikotarpį privalo išklausyti ne trumpesnius kaip 8 val. kvalifikacijos kėlimo kursus ūkinių gyvūnų reprodukcijos ir sėklinimo tematika.
31. Pirminio mokymo ir kvalifikacijos kėlimo kursus, nurodytus Taisyklėse, gali vesti lektoriai, turintys ne žemesnį kaip magistro kvalifikacinį laipsnį ar jam prilygintą veterinarijos mokslų veterinarijos krypties ar žemės ūkio mokslų gyvulininkystės krypties aukštąjį išsilavinimą. Kursus turi teisę organizuoti mokslo ir studijų institucijos, vykdančios studijas ar su studijomis susijusią veiklą ir mokslinius tyrimus bei eksperimentinę veiklą veterinarijos ir žemės ūkio mokslų srityse veterinarijos ir (arba) gyvulininkystės kryptyse. Išklausiusiems pirminio mokymo ar kvalifikacijos kėlimo kursus turi būti išduodamas tai patvirtinantis pažymėjimas.
32. Pirminio mokymo ir kvalifikacijos kėlimo kursų programos turi būti suderintos su ŽŪA. Pirminio mokymo ir kvalifikacijos kėlimo kursų išlaidos apmokamos asmenų, siekiančių gauti leidimą arba keliančių kvalifikaciją, lėšomis.

VIII SKYRIUS
BAIGIAMOSIOS NUOSTATOS

33. ŽŪA, išdavusi leidimą, sustabdžiusi jo galiojimą, panaikinusi galiojimo sustabdymą ir panaikinusi leidimo galiojimą, vadovaudamasi Licencijų informacinės sistemos nuostatais, patvirtintais Lietuvos Respublikos Vyriausybės 2012 m. liepos 18 d. nutarimu Nr. 934 „Dėl Licencijavimo pagrindų aprašo ir Licencijų informacinės sistemos nuostatų patvirtinimo“, informaciją skelbia Licencijų informacinėje sistemoje.
34. Taisyklėse nurodyti asmens duomenys tvarkomi vadovaujantis 2016 m. balandžio 27 d. Europos Parlamento ir Tarybos reglamento (ES) 2016/679 dėl fizinių asmenų apsaugos tvarkant asmens duomenis ir dėl laisvo tokių duomenų judėjimo ir kuriuo panaikinama Direktyva 95/46/EB (Bendrasis duomenų apsaugos reglamentas) ir asmens duomenų valdytojo nustatyta tvarka.
35. Taisyklių reikalavimus pažeidę asmenys atsako Lietuvos Respublikos teisės aktų nustatyta tvarka.
________________________


Leidimų teikti sėklinimo paslaugas 
išdavimo taisyklių 
priedas 

(Deklaracijos apie ketinimą teikti ūkinių gyvūnų sėklinimo paslaugas forma)

DEKLARACIJA
APIE KETINIMĄ TEIKTI ŪKINIŲ GYVŪNŲ SĖKLINIMO PASLAUGAS 
___________
(pildymo data)

	Duomenys apie pareiškėją
	Vardas, pavardė / įmonės pavadinimas
	


	
	Asmens / įmonės kodas
	


	
	Gyvenamosios vietos / buveinės adresas
	


	
	Tel. Nr.
	


	
	El. p. adresas
	




Deklaruoju, kad:
1. Turiu biomedicinos mokslų studijų srities veterinarinės medicinos ar žemės ūkio mokslų (gyvulininkystės technologijos) krypties ar jam prilygstantį išsilavinimą – ______________________________ (įrašyti pavadinimą) išsilavinimą. 
Kai deklaraciją teikia juridinis asmuo nurodomas visų darbuotojų, kurie teiks ūkinių gyvūnų sėklinimo paslaugas, įgytas išsilavinimas:
	Eil. Nr.
	Vardas, pavardė
	Išsilavinimo pavadinimas

	
	
	

	
	
	

	
	
	

	
	
	



2. Esu baigęs mokymus ________________________________________ (įrašyti temos pavadinimą) ir turiu ______________________________ (įrašyti įstaigą) išduotą kvalifikacijos pažymėjimą*. 
Kai deklaraciją teikia juridinis asmuo, nurodoma informacija apie visų darbuotojų, kurie teiks ūkinių gyvūnų sėklinimo paslaugas, įgytą kvalifikaciją*:
	Eil. Nr.
	Vardas, pavardė
	Mokymų tema
	Kvalifikacinį pažymėjimą išdavusi įstaiga

	
	
	
	

	
	
	
	

	
	
	
	

	
	
	
	



3. Turiu visus ūkinių gyvūnų sėklinimo paslaugai teikti reikalingus įrankius (pincetą, žirkles, termometrą, sėklinimo švirkštą, movas sėklinimo švirkštams, pirštines, termosą, dezinfekavimo priemonių, stovelį įrankiams, Diuaro indą).
Užtikrinu, kad šioje deklaracijoje pateikti duomenys yra teisingi, atitinkantys tikrovę ir žinau, kad, paaiškėjus aplinkybėms, dėl kurių man nebūtų suteikta teisė teikti ūkinių gyvūnų sėklinimo paslaugas, atsakysiu teisės aktų nustatyta tvarka.
Žinau, kad ne vėliau kaip per 3 darbo dienas privalau informuoti ŽŪA apie šioje deklaracijoje numatytų sąlygų licencijuojamai veiklai vykdyti pasikeitimus.
Pageidauju, kad leidimas būtų išduotas popierine / elektronine (nereikalingą išbraukti) forma.
Informuoju, kad ūkinių gyvūnų sėklinimo paslaugas ketinu pradėti teikti nuo ___________________(nurodyti datą).
PRIDEDAMA. Darbuotojų, kurie teiks ūkinių gyvūnų sėklinimo paslaugas, sąrašas**, ___ lapas (-ai).


______________ 	______________________
(parašas) 	(vardas, pavardė)





































* neprivaloma pildyti, jei turi ne anksčiau kaip prieš 5 metus įgytą veterinarijos gydytojo kvalifikaciją.
**pildoma, kai deklaraciją teikia juridinis asmuo


PATVIRTINTA 
Lietuvos Respublikos žemės ūkio ministro 
2000 m. spalio 3 d. įsakymu Nr. 282 
(Lietuvos Respublikos žemės ūkio ministro 
2024 m. sausio 29 d. įsakymo Nr. 3D-64
redakcija) 

LEIDIMŲ TEIKTI ŪKINIŲ GYVŪNŲ SPERMOS, EMBRIONŲ, KIAUŠIALĄSČIŲ ĖMIMO, SPERMOS LAIKYMO IR TIEKIMO RINKAI, EMBRIONŲ GAMYBOS, KIAUŠIALĄSČIŲ PERSODINIMO, EMBRIONŲ, KIAUŠIALĄSČIŲ SAUGOJIMO, ŪKINIŲ GYVŪNŲ KERGIMO PASLAUGAS IŠDAVIMO TAISYKLĖS

I SKYRIUS
BENDROSIOS NUOSTATOS

1. Leidimų teikti ūkinių gyvūnų spermos, embrionų, kiaušialąsčių ėmimo, spermos laikymo ir tiekimo rinkai, embrionų gamybos, kiaušialąsčių persodinimo, embrionų, kiaušialąsčių saugojimo, ūkinių gyvūnų kergimo paslaugas (toliau – leidimai) išdavimo taisyklės (toliau – Taisyklės) nustato leidimo teikti Lietuvos Respublikos ūkinių gyvūnų veislininkystės įstatymo (toliau – Ūkinių gyvūnų veislininkystės įstatymas) 9 straipsnio 1 dalies 2–10 punktuose nurodytas ūkinių gyvūnų veislininkystės paslaugas išdavimo, jo galiojimo sustabdymo, galiojimo sustabdymo panaikinimo ir šio leidimo galiojimo panaikinimo tvarką. 
2. Taisyklėse vartojamos sąvokos apibrėžtos Ūkinių gyvūnų veislininkystės įstatyme, Lietuvos Respublikos veterinarijos įstatyme ir kituose ūkinių gyvūnų veislininkystę reglamentuojančiuose teisės aktuose.

II SKYRIUS
LEIDIMŲ IŠDAVIMAS 

3. Taisyklių nustatyta tvarka išduodami leidimai teikti šias veislininkystės paslaugas:
3.1. ūkinių gyvūnų spermos ėmimo;
3.2. ūkinių gyvūnų spermos laikymo ir tiekimo rinkai;
3.3. ūkinių gyvūnų embrionų ėmimo;
3.4. ūkinių gyvūnų embrionų gamybos;
3.5. ūkinių gyvūnų embrionų saugojimo;
3.6. ūkinių gyvūnų embrionų persodinimo;
3.7. ūkinių gyvūnų kiaušialąsčių ėmimo;
3.8. ūkinių gyvūnų kiaušialąsčių saugojimo;
3.9. ūkinių gyvūnų kergimo.
4. Leidimus rengia ir išduoda Žemės ūkio agentūra prie Žemės ūkio ministerijos (toliau –ŽŪA).
5. Asmenys, siekiantys gauti leidimą teikti Taisyklių 3.1 papunktyje nurodytą paslaugą, turi atitikti šiuos reikalavimus:
5.1. turėti biomedicinos mokslų studijų srities veterinarinės medicinos ar žemės ūkio mokslų (gyvulininkystės technologijos) krypties ar jam prilygstantį išsilavinimą; 
5.2. juridinis asmuo turi turėti sėklinimo paslaugą teiksiantį (-ius) darbuotoją (-us), kurio (-ių) kvalifikacija atitiktų Taisyklių 5.1 papunktyje nurodytus fizinio asmens kvalifikacijai keliamus reikalavimus;
5.3. turėti patalpas, atitinkančias Valstybinės maisto ir veterinarijos tarnybos nustatytus veterinarijos reikalavimus, taip pat įrankius, įrenginius spermai imti, kaupti, fasuoti ir laikyti, laboratorinę įrangą spermos kokybei įvertinti. 
Papunkčio pakeitimai:
Nr. 3D-408,
2024-05-22,
paskelbta TAR 2024-05-22, i. k. 2024-09203            

6. Asmenys, siekiantys gauti leidimą teikti Taisyklių 3.2, 3.5 ir 3.8 papunkčiuose nurodytas paslaugas, turi turėti patalpas, atitinkančias Valstybinės maisto ir veterinarijos tarnybos nustatytus veterinarijos reikalavimus, taip pat įrangą ir priemones spermai, embrionams ar kiaušialąstėms laikyti. 
Punkto pakeitimai:
Nr. 3D-408,
2024-05-22,
paskelbta TAR 2024-05-22, i. k. 2024-09203            

7. Asmenys, siekiantys gauti leidimą teikti Taisyklių 3.3–3.4 ir 3.6–3.7 papunkčiuose nurodytas paslaugas, turi atitikti šiuos reikalavimus:
7.1. fizinis asmuo turi turėti veterinarijos mokslų veterinarijos krypties ar žemės ūkio mokslų gyvulininkystės krypties išsilavinimą;
7.2. fizinis asmuo turi turėti žinių ir gebėjimų atlikti ūkinių gyvūnų embrionų ėmimo, gamybos, persodinimo ar kiaušialąsčių ėmimo procedūras, t. y. Taisyklių VII skyriuje nustatyta tvarka turi būti baigęs pirminio mokymo kursus gyvūnų reprodukcijos, embrionų ėmimo, gamybos, persodinimo ar kiaušialąsčių ėmimo temomis ir turėti tai patvirtinantį kvalifikacijos pažymėjimą, išskyrus mokslininkus, dirbančius mokslo ir studijų institucijose embrionų persodinimo srityje;
7.3. juridinis asmuo turi turėti darbuotoją (-us), kurio (-ių) kvalifikacija atitiktų Taisyklių 7.1–7.2 papunkčiuose nurodytus fizinio asmens kvalifikacijai keliamus reikalavimus;
7.4. asmenys turi turėti patalpas, atitinkančias Valstybinės maisto ir veterinarijos tarnybos nustatytus veterinarijos reikalavimus, taip pat laboratorinę įrangą, įrankius, įrenginius, priemones, reikalingus embrionų ėmimui, gamybai, saugojimui, persodinimui ar kiaušialąsčių ėmimui ir saugojimui. 
Papunkčio pakeitimai:
Nr. 3D-408,
2024-05-22,
paskelbta TAR 2024-05-22, i. k. 2024-09203            

8. Asmenys, siekiantys gauti leidimą teikti Taisyklių 3.9 papunktyje nurodytą paslaugą, turi atitikti šiuos reikalavimus:
8.1. fizinis asmuo turi turėti veterinarijos mokslų veterinarijos krypties ar žemės ūkio mokslų gyvulininkystės krypties išsilavinimą;
8.2. juridinis asmuo turi turėti darbuotoją (-us), kurio (-ių) kvalifikacija atitiktų Taisyklių 8.1 papunktyje nurodytus fizinio asmens kvalifikacijai keliamus reikalavimus;
8.3. turėti patalpas, atitinkančias Valstybinės maisto ir veterinarijos tarnybos nustatytus veterinarijos reikalavimus. 
Papunkčio pakeitimai:
Nr. 3D-408,
2024-05-22,
paskelbta TAR 2024-05-22, i. k. 2024-09203            

9. Už leidimo išdavimą mokama Konkrečių valstybės rinkliavų dydžių sąraše, patvirtintame Lietuvos Respublikos Vyriausybės 2000 m. gruodžio 15 d. nutarimu Nr. 1458 „Dėl Konkrečių valstybės rinkliavos dydžių sąrašo ir Valstybės rinkliavos mokėjimo ir grąžinimo taisyklių patvirtinimo“, nustatyto dydžio valstybės rinkliava.

III SKYRIUS
PARAIŠKA IŠDUOTI LEIDIMĄ

10. Asmuo ŽŪA pateikia laisvos formos paraišką išduoti leidimą (toliau – paraiška). Paraiška pildoma lietuvių kalba ir ŽŪA pateikiama paštu, elektroninėmis priemonėmis, elektroninėmis priemonėmis per kontaktinį centrą arba tiesiogiai kreipiantis į ŽŪA. 
11. Siunčiant registruotu laišku arba teikiant per pašto kurjerį, arba elektroninėmis priemonėmis, reikalaujamų dokumentų kopijos turi būti patvirtintos pareiškėjo (jo įgalioto asmens) parašu ir antspaudu (jei antspaudą privalu turėti). Jei paraiška teikiama asmeniškai ar pareiškėjo įgalioto asmens, pateikiami reikalingų dokumentų originalai (jų kopijas patvirtina ŽŪA darbuotojai, registruojantys paraiškas) arba reikalingų dokumentų kopijos, patvirtintos pareiškėjo (jo įgalioto asmens) parašu ir antspaudu (jei antspaudą privalu turėti).
12. Paraiškoje nurodoma:
12.1. duomenys apie pareiškėją (vardas ir pavardė / įmonės pavadinimas, adresas, asmens / įmonės kodas);
12.2. informacija apie ketinamą teikti veislininkystės paslaugą (paslaugas), nurodant patalpų ketinamai veislininkystės paslaugai teikti, adresą.
13. Kartu su paraiška pateikiama informacija ir dokumentai:
13.1. dėl Taisyklių 3.1 papunktyje numatyto leidimo:
13.1.1. darbuotojų, kurie ims ūkinių gyvūnų spermą, sąrašas – kai paraišką teikia juridinis asmuo;
13.1.2. paslaugai teikti turimų įrankių, įrenginių spermai imti, kaupti, fasuoti ir laikyti, laboratorinės įrangos spermos kokybei įvertinti sąrašas;
13.2. dėl Taisyklių 3.2, 3.5 ir 3.8 papunkčiuose numatytų leidimų – paslaugai teikti turimos įrangos ir priemonių spermai, embrionams ar kiaušialąstėms laikyti sąrašas;
13.3. dėl Taisyklių 3.3–3.4 ir 3.6–3.7 papunkčiuose numatytų leidimų:
13.3.1. darbuotojų, kurie pagal ketinamą vykdyti veiklą ims embrionus, kiaušialąstes, gamins ar persodins embrionus, sąrašas – kai paraišką teikia juridinis asmuo;
13.3.2. pirminio mokymo kursų baigimą patvirtinančio kvalifikacijos pažymėjimo kopija;
13.3.3. laboratorinės įrangos, įrankių, įrenginių, priemonių, reikalingų embrionų ėmimui, gamybai, saugojimui, persodinimui ar kiaušialąsčių ėmimui ir saugojimui, sąrašas;
13.4. dėl Taisyklių 3.9 papunktyje numatyto leidimo – darbuotojų, kurie dalyvaus teikiant ūkinių gyvūnų kergimo paslaugas, sąrašas – kai paraišką teikia juridinis asmuo.
14. Valstybės rinkliava turi būti sumokėta ne vėliau kaip iki paraiškos išnagrinėjimo termino pabaigos. 
15. Pareiškėjo ar pareiškėjo darbuotojų, kai paraišką teikia juridinis asmuo, išsilavinimui keliamų reikalavimų atitiktį, valstybės rinkliavos sumokėjimą, patalpų atitiktį veterinariniams reikalavimams ŽŪA patikrina pati, naudodamasi valstybės informacinėmis sistemomis, valstybės ar žinybiniais registrais, kitomis informacinėmis sistemomis, skirtose informacijai kaupti atliekant vidaus administravimo funkcijas.
16.	ŽŪA per 5 darbo dienas nuo paraiškos gavimo, išskyrus atvejus, kai paraiška pateikiama tiesiogiai atvykus į ŽŪA arba leidimas išduodamas anksčiau nei per 5 darbo dienas, išsiunčia pareiškėjui raštišką patvirtinimą, kad paraiška yra gauta, ir jame nurodo:
16.1.	galimas pareiškėjo teisių gynimo priemones, kuriomis galima naudotis, jeigu kiltų ginčų tarp ŽŪA ir pareiškėjo;
16.2.	nuostatą, kad pareiškėjui negavus atsakymo per nustatytą terminą, laikoma, jog leidimas išduotas. 
17. Jeigu pareiškėjas paraiškoje pateikia neišsamią ar ne visą informaciją, nurodytą Taisyklių 12 punkte, arba pateikia ne visus dokumentus ar informaciją, nurodytą Taisyklių 13 punkte, ŽŪA per 5 darbo dienas nuo tokios paraiškos gavimo praneša pareiškėjui apie būtinybę pateikti trūkstamus dokumentus ar informaciją, nurodydama terminą, per kurį dokumentai (informacija) turi būti pateikti, ir informuoja apie tai, kad terminas leidimui išduoti skaičiuojamas nuo visų tinkamai įformintų dokumentų ir informacijos pateikimo dienos.

IV SKYRIUS
PARAIŠKOS NAGRINĖJIMAS IR LEIDIMO IŠDAVIMAS

18. Paraiška ŽŪA turi būti išnagrinėta ir leidimas išduotas arba motyvuotai raštu atsisakyta jį išduoti per 7 darbo dienas, kai atliekamas patikrinimas vietoje – per 10 darbo dienų, nuo visų leidimui išduoti būtinų dokumentų bei informacijos gavimo dienos.
19. ŽŪA, gavusi paraišką, įvertina jos tinkamumą. Gavus paraišką išduoti Taisyklių 3.1–3.8 papunkčiuose numatytus leidimus, organizuojamas pareiškėjo paraiškoje nurodytų įrankių, įrenginių, priemonių patikrinimas vietoje ŽŪA nustatyta tvarka. Patikrinimas fiksuojamas patikrinimo akte, kuris surašomas dviem egzemplioriais. Vienas patikrinimo aktas pridedamas prie paraiškos, kitas yra paliekamas pareiškėjui. 
Punkto pakeitimai:
Nr. 3D-408,
2024-05-22,
paskelbta TAR 2024-05-22, i. k. 2024-09203            

20. Leidimas neišduodamas, kai pareiškėjas neatitinka Taisyklių II skyriuje nustatytų leidimo išdavimo sąlygų. Jei priimamas sprendimas neišduoti leidimo, sprendime nurodomos motyvuotos atsisakymo išduoti leidimą priežastys ir sprendimo apskundimo tvarka. 
21. Jeigu pareiškėjo prašymas atmetamas dėl to, kad buvo pateiktas nesilaikant Taisyklėse nustatytos tvarkos, ŽŪA per 5 darbo dienas nuo paraiškos gavimo išsiunčia pareiškėjui pranešimą apie prašymo atmetimą ir nurodo atmetimo priežastis.
22. Apie priimtą sprendimą išduoti leidimą ŽŪA per 5 darbo dienas nuo sprendimo priėmimo raštu praneša pareiškėjui. Kartu su pranešimu įteikiamas leidimas ir deklaracija dėl pirmų veiklos metų. Jeigu iki paraiškos išnagrinėjimo termino pabaigos ŽŪA neturi duomenų, kad valstybės rinkliava sumokėta, leidimas išduodamas ne vėliau kaip kitą darbo dieną nuo informacijos apie valstybės rinkliavos sumokėjimą gavimo.
23. Leidimas išduodamas neterminuotam laikui.
24. Leidimai registruojami leidimų registracijos žurnale, patvirtintame ŽŪA nustatyta tvarka, nurodant šią informaciją:
24.1. leidimo numerį;
24.2. leidimo turėtojo vardą, pavardę / įmonės pavadinimą, adresą, asmens / įmonės kodą;
24.3. teikiamą paslaugą;
24.4. leidimo išdavimo datą;
24.5. leidimo galiojimo sustabdymo datą;
24.6. leidimo galiojimo sustabdymo panaikinimo datą;
24.7. leidimo galiojimo panaikinimo datą.
25. Leidime nurodoma:
25.1. leidimo turėtojas – vardas, pavardė / įmonės pavadinimas, adresas, asmens / įmonės kodas;
25.2. leidimo numeris;
25.3. teikiama paslauga;
25.4. leidimą išdavusi institucija;
25.5. leidimo išdavimo data;
25.6. leidimą pasirašęs asmuo.

V SKYRIUS
LEIDIMŲ GALIOJIMO SUSTABDYMAS, GALIOJIMO SUSTABDYMO PANAIKINIMAS, GALIOJIMO PANAIKINIMAS

26. ŽŪA, nustačiusi, kad leidimo turėtojas nesilaiko leidimo turėtojo pareigų, nurodytų Taisyklių 34 ir 35 punktuose, įspėja leidimo turėtoją apie pažeidimus ir apie galimą leidimo sustabdymą bei nustato terminą trūkumams pašalinti. 
27. ŽŪA galiojimą sustabdo:
27.1. nustačiusi, kad leidimo turėtojas nebeatitinka Taisyklių II skyriuje nustatytų reikalavimų leidimui pagal vykdomą veiklą gauti;
27.2. leidimo turėtojui nesilaikius leidimo turėtojo pareigų, nurodytų Taisyklių 34, 35 ir 36 punktuose, ir per įspėjime apie galimą leidimo galiojimo sustabdymą nurodytą terminą nepašalinus trūkumų; 
27.3. leidimo turėtojo prašymu.
28. Leidimo galiojimas gali būti sustabdomas ne ilgiau kaip 6 mėnesiams. Tuo atveju, kai leidimo galiojimas sustabdomas leidimo turėtojo prašymu, galiojimas gali būti sustabdomas ne ilgiau kaip 24 mėnesiams.
29. Leidimo turėtojas, pašalinęs pažeidimus, dėl kurių sustabdytas leidimo galiojimas, pateikia prašymą ŽŪA panaikinti leidimo galiojimo sustabdymą, kartu pateikdamas dokumentus ir (ar) informaciją apie pažeidimų pašalinimą. Leidimo turėtojas turi teisę kreiptis dėl leidimo galiojimo sustabdymo panaikinimo anksčiau, nei nurodyta sprendime dėl leidimo galiojimo sustabdymo. Tuo atveju, kai leidimo galiojimas buvo sustabdytas leidimo turėtojo prašymu, leidimo galiojimo sustabdymas panaikinamas gavus leidimo turėtojo prašymą.
30. Sprendimą dėl leidimo galiojimo sustabdymo, galiojimo sustabdymo panaikinimo ŽŪA priima ir informuoja leidimo turėtoją ne vėliau kaip per 7 darbo dienas nuo atitinkamo prašymo pateikimo ar atitinkamų aplinkybių paaiškėjimo. Tuo atveju, kai reikia atlikti patikrinimą vietoje, sprendimo priėmimo ir informavimo terminas gali būti pratęsiamas 3 darbo dienomis.
31. ŽŪA panaikina leidimo galiojimą, jeigu:
31.1. leidimo turėtojas pateikia prašymą panaikinti leidimo galiojimą;
31.2. paaiškėja, kad buvo pateikti suklastoti duomenys, norint gauti leidimą;
31.3. leidimo turėtojas, kurio leidimo galiojimas buvo sustabdytas, nepašalino pažeidimų per sprendime dėl leidimo galiojimo sustabdymo nurodytą terminą;
31.4. sustabdžius leidimo galiojimą, leidimo turėtojas toliau teikia leidime nurodytą paslaugą;
31.5. leidimo galiojimas sustabdytas leidimo turėtojo prašymu ir leidimo turėtojas, praėjus 24 mėnesių laikotarpiui, kaip nurodyta Taisyklių 28 punkte, nesikreipė dėl leidimo sustabdymo panaikinimo;
31.6. juridinis asmuo likviduotas, baigęs savo veiklą kaip savarankiškas ūkio subjektas;
31.7. leidimo turėtojas – fizinis asmuo – miršta;
31.8. yra įsiteisėjęs teismo sprendimas, kuriuo leidimo turėtojui uždrausta verstis leidime nurodyta veikla.
32. Sprendimą dėl leidimo galiojimo panaikinimo ŽŪA priima ne vėliau kaip per 10 darbo dienų nuo atitinkamo prašymo pateikimo ar atitinkamų aplinkybių paaiškėjimo. Taisyklių 31.8 papunktyje nurodytu atveju, leidimas panaikinamas teismo sprendimui įsiteisėjus, jei teismo sprendime nenurodyta kitaip. 

VI SKYRIUS
LEIDIMO TURĖTOJO TEISĖS IR PAREIGOS

33. Leidimo turėtojas turi teisę teikti tik tą paslaugą, kuri nurodyta leidime.
34. Leidimo turėtojas privalo:
34.1. teikdamas paslaugas, laikytis technologinių procedūrų;
34.2. teikdamas paslaugas, laikytis Ūkinių gyvūnų veislininkystės įstatymo, Lietuvos Respublikos veterinarijos įstatymo, Lietuvos Respublikos gyvūnų gerovės ir apsaugos įstatymo bei žemės ūkio ministro patvirtintų Ūkinių gyvūnų sėklinimo pažymėjimo, reproduktorių spermos dozių, embrionų gamybos ir persodinimo, ūkinių gyvūnų kergimo apskaitos taisyklių reikalavimų;
34.3. nuolat kelti savo kvalifikaciją, kai leidimo turėtojas yra fizinis asmuo, arba darbuotojų, kai leidimo turėtojas yra juridinis asmuo, kvalifikaciją Taisyklių VII skyriuje nustatyta tvarka;
34.4. sudaryti sąlygas ŽŪA tikrinti ir vertinti vykdomą veiklą;
34.5. ne vėliau kaip per 3 darbo dienas informuoti ŽŪA apie Taisyklių II skyriuje numatytų sąlygų licencijuojamai veiklai vykdyti pasikeitimus;
34.6. teikdamas paslaugas, užtikrinti, kad būtų laikomasi gyvūnų gerovės reikalavimų.
35. Leidimo turėtojas negali perduoti jam leidimu suteiktos teisės tretiesiems asmenims.
36. ŽŪA priėmus sprendimą sustabdyti ar panaikinti leidimo galiojimą, leidimo turėtojas privalo sustabdyti su leidimu susijusią veiklą ir pašalinti nustatytus pažeidimus bei informuoti ŽŪA apie pažeidimų pašalinimą, o panaikinus – nutraukti su leidimu susijusią veiklą nuo pranešime nurodytos datos.

VII SKYRIUS
PIRMINIO MOKYMO KURSAI IR KVALIFIKACIJOS KĖLIMAS

37. Asmuo, siekiantis gauti leidimą teikti Taisyklių 3.3–3.4 ir 3.6–3.7 papunkčiuose nurodytas paslaugas, turi būti baigęs ne mažiau kaip 40 val. trukmės pirminio mokymo kursų programą:
37.1. ūkinių gyvūnų embrionų ėmimo, gamybos, persodinimo paslaugoms teikti – ūkinių gyvūnų reprodukcijos, embrionų ėmimo, gamybos ir persodinimo tematika;
37.2. ūkinių gyvūnų kiaušialąsčių ėmimo paslaugai teikti – ūkinių gyvūnų reprodukcijos, kiaušialąsčių ėmimo tematika.
38. Leidimo turėtojas – fizinis asmuo, arba juridinio asmens darbuotojai, kai leidimo turėtojas – juridinis asmuo, nuo leidimo gavimo dienos per kiekvieną ateinančių trejų metų laikotarpį privalo išklausyti ne trumpesnius kaip 8 val. kvalifikacijos kėlimo kursus ūkinių gyvūnų reprodukcijos, spermos ėmimo, laikymo ir tiekimo rinkai tematika – ūkinių gyvūnų spermos ėmimo, laikymo ir tiekimo rinkai paslaugas teikiantys asmenys; ūkinių gyvūnų reprodukcijos, embrionų ėmimo, gamybos ir persodinimo ir saugojimo tematika – ūkinių gyvūnų embrionų ėmimo, gamybos, persodinimo ir saugojimo paslaugas teikiantys asmenys; ūkinių gyvūnų reprodukcijos, kiaušialąsčių ėmimo ir saugojimo tematika – ūkinių gyvūnų kiaušialąsčių ėmimo ir saugojimo paslaugas teikiantys asmenys; ūkinių gyvūnų reprodukcijos ir kergimo tematika – ūkinių gyvūnų kergimo paslaugas teikiantys asmenys. 
39. Pirminio mokymo ir kvalifikacijos kėlimo kursus, nurodytus Taisyklėse, gali vesti lektoriai, turintys ne žemesnį kaip magistro kvalifikacinį laipsnį ar jam prilygintą veterinarijos mokslų veterinarijos krypties ar žemės ūkio mokslų gyvulininkystės krypties aukštąjį išsilavinimą. Kursus turi teisę organizuoti mokslo ir studijų institucijos, vykdančios studijas ar su studijomis susijusią veiklą ir mokslinius tyrimus bei eksperimentinę veiklą veterinarijos ir (arba) žemės ūkio mokslų srityse veterinarijos ir (arba) gyvulininkystės kryptyse.
40. Išklausiusiems pirminio mokymo ar kvalifikacijos kėlimo kurus turi būti išduodamas tai patvirtinantis pažymėjimas.
41. Pirminio mokymo ir kvalifikacijos kėlimo kursų programos turi būti suderintos su ŽŪA. Pirminio mokymo ir kvalifikacijos kėlimo kursų išlaidos apmokamos asmenų, siekiančių gauti leidimą arba keliančių kvalifikaciją, lėšomis.

VIII SKYRIUS
BAIGIAMOSIOS NUOSTATOS

42. ŽŪA, išdavusi leidimą, sustabdžiusi jo galiojimą, panaikinusi galiojimo sustabdymą ir panaikinusi leidimo galiojimą, vadovaudamasi Licencijų informacinės sistemos nuostatais, patvirtintais Lietuvos Respublikos Vyriausybės 2012 m. liepos 18 d. nutarimu Nr. 934 „Dėl Licencijavimo pagrindų aprašo ir  Licencijų informacinės sistemos nuostatų patvirtinimo“, informaciją skelbia Licencijų informacinėje sistemoje.
43. Taisyklėse nurodyti asmens duomenys tvarkomi vadovaujantis 2016 m. balandžio 27 d. Europos Parlamento ir Tarybos reglamento (ES) 2016/679 dėl fizinių asmenų apsaugos tvarkant asmens duomenis ir dėl laisvo tokių duomenų judėjimo ir kuriuo panaikinama Direktyva 95/46/EB (Bendrasis duomenų apsaugos reglamentas) ir asmens duomenų valdytojo nustatyta tvarka.
44. Taisyklių reikalavimus pažeidę asmenys atsako Lietuvos Respublikos teisės aktų nustatyta tvarka.
________________________


PATVIRTINTA
Lietuvos Respublikos žemės ūkio ministro
2000 m. spalio 3 d. įsakymu Nr. 282
(Lietuvos Respublikos žemės ūkio ministro
2024 m. sausio 29 d. įsakymo Nr. 3D-64
redakcija)

LEIDIMŲ TEIKTI PIENINIŲ VEISLIŲ GYVŪNŲ PRODUKTYVUMO TYRIMŲ PASLAUGAS IŠDAVIMO TAISYKLĖS

I SKYRIUS
BENDROSIOS NUOSTATOS

1. Leidimų teikti pieninių veislių gyvūnų produktyvumo tyrimų paslaugas (toliau – leidimai) išdavimo taisyklės (toliau – Taisyklės) nustato leidimo teikti Lietuvos Respublikos ūkinių gyvūnų veislininkystės įstatymo (toliau – Ūkinių gyvūnų veislininkystės įstatymas) 9 straipsnio 1 dalies 11–13 punktuose nurodytas ūkinių gyvūnų veislininkystės paslaugas išdavimo, jo galiojimo sustabdymo, galiojimo sustabdymo panaikinimo ir šio leidimo galiojimo panaikinimo tvarką.
2. Taisyklėse vartojamos sąvokos apibrėžtos 2016 m. birželio 8 d. Europos Parlamento ir Tarybos reglamente (ES) 2016/1012 (toliau – Reglamentas (ES) 2016/1012) dėl zootechninių ir genealoginių reikalavimų, taikomų grynaveislių veislinių gyvūnų ir hibridinių veislinių kiaulių veisimui, prekybai jais bei jų genetinės medžiagos produktais ir jų įvežimui į Sąjungą, kuriuo iš dalies keičiami Reglamentas (ES) 652/2014, Tarybos direktyvos 89/608/EEB ir 90/425/EEB bei panaikinami tam tikri gyvūnų veisimo srities aktai, Ūkinių gyvūnų veislininkystės įstatyme, Lietuvos Respublikos veterinarijos įstatyme, Pieninių gyvūnų produktyvumo tyrimų organizavimo taisykles, patvirtintose žemės ūkio ministro 2009 m. gruodžio 7 d. įsakymu Nr. 3D-934 (toliau – Produktyvumo tyrimų taisyklės), ir kituose ūkinių gyvūnų veislininkystę reglamentuojančiuose teisės aktuose.

II SKYRIUS
LEIDIMŲ IŠDAVIMAS 

3. Taisyklių nustatyta tvarka išduodami leidimai teikti šias veislininkystės paslaugas:
3.1. pieninių veislių galvijų produktyvumo tyrimų;
3.2. pieninių veislių avių produktyvumo tyrimų;
3.3. pieninių veislių ožkų produktyvumo tyrimų.
4. Leidimus rengia ir išduoda Žemės ūkio agentūra prie Žemės ūkio ministerijos (toliau –ŽŪA).
5. Asmenys, siekiantys gauti leidimą teikti Taisyklių 3 punkte nurodytas paslaugas, turi atitikti šiuos reikalavimus:
5.1. fizinis asmuo arba juridinio asmens darbuotojai, kurie vykdys atitinkamos gyvūnų rūšies produktyvumo tyrimus, turi turėti tinkamą kvalifikaciją – turėti žinių ir gebėjimų teikti pieninių veislių galvijų, avių ar ožkų produktyvumo tyrimų paslaugas, t. y. Taisyklių VII skyriuje nustatyta tvarka turi būti baigę pirminio mokymo kursus pieninių gyvulių produktyvumo tyrimų vykdymo tematika ir turėti tai patvirtinantį kvalifikacijos pažymėjimą. Šis reikalavimas netaikomas asmenims, iki Taisyklių įsigaliojimo dienos teikusiems pieninių gyvulių produktyvumo tyrimų paslaugą;
5.2. asmenys turi turėti:
5.2.1. akredituotą pieno tyrimų laboratoriją arba turi būti sudarę sutartį su tokia laboratorija dėl pieno mėginių ištyrimo;
5.2.2. nuo išorinio poveikio, kenkėjų ar kitų gyvūnų apsaugotas, vėdinamas bandinių laikymo patalpas, atitinkančias bandinių laikymo sąlygas pagal ICAR rekomendacijas iki jų išvežimo į laboratoriją, arba šaldymo įrenginį (pvz., šaldytuvą);
5.2.3. įrangą – nešiojamąjį ar stacionarų kompiuterį, priemones pienui maišyti ir mėginiui paimti;
5.2.4. Kontroliuojamų pieninių gyvulių primelžto pieno kiekio matavimo priemonių kalibravimo taisyklių, patvirtintų Lietuvos Respublikos žemės ūkio ministro 2006 m. lapkričio 10 d. įsakymu Nr. 3D-445 „Dėl Kontroliuojamų pieninių gyvulių primelžto pieno kiekio matavimo priemonių kalibravimo taisyklių patvirtinimo“, nustatyta tvarka ne anksčiau kaip prieš 12 mėnesių kalibruotas pieno kiekio matavimo priemones (matuoklius), kurios atitinka Tarptautinio gyvulių apskaitos komiteto (toliau – ICAR) reikalavimus ir kurių markės ir modeliai įrašyti į ICAR matavimo priemonių registrą.
6. Už leidimo išdavimą mokama Konkrečių valstybės rinkliavų dydžių sąraše, patvirtintame Lietuvos Respublikos Vyriausybės 2000 m. gruodžio 15 d. nutarimu Nr. 1458 „Dėl Konkrečių valstybės rinkliavos dydžių sąrašo ir Valstybės rinkliavos mokėjimo ir grąžinimo taisyklių patvirtinimo“, nustatyto dydžio valstybės rinkliava.

III SKYRIUS
PARAIŠKA IŠDUOTI LEIDIMĄ

7. Asmuo ŽŪA pateikia laisvos formos paraišką išduoti leidimą (toliau – paraiška). Paraiška pildoma lietuvių kalba ir ŽŪA pateikiama paštu, elektroninėmis priemonėmis, elektroninėmis priemonėmis per kontaktinį centrą arba tiesiogiai kreipiantis į ŽŪA. 
8. Siunčiant registruotu laišku arba teikiant per pašto kurjerį, arba elektroninėmis priemonėmis, reikalaujamų dokumentų kopijos turi būti patvirtintos pareiškėjo (jo įgalioto asmens) parašu ir antspaudu (jei antspaudą privalu turėti). Jei paraiška teikiama asmeniškai ar pareiškėjo įgalioto asmens, pateikiami reikalingų dokumentų originalai (jų kopijas patvirtina ŽŪA darbuotojai, registruojantys paraiškas) arba reikalingų dokumentų kopijos, patvirtintos pareiškėjo (jo įgalioto asmens) parašu ir antspaudu (jei antspaudą privalu turėti).
9. Paraiškoje nurodoma:
9.1. duomenys apie pareiškėją (vardas ir pavardė / įmonės pavadinimas, adresas, asmens / įmonės kodas);
9.2. informacija apie ketinamą teikti ūkinių gyvūnų veislininkystės paslaugą (paslaugas), nurodant Taisyklių 5.2.2 papunktyje nurodytų patalpų adresą;
9.3. informacija, kur bus tiriami pieno mėginiai.
10. Kartu su paraiška pateikiama informacija ir dokumentai:
10.1. darbuotojų, kurie vykdys pieninių gyvulių produktyvumo tyrimus (gyvulių produktyvumo tyrimų asistentų) sąrašas – kai paraišką teikia juridinis asmuo; 
10.2. sutarties dėl pieno bandinių ištyrimo su akredituota pieno tyrimų laboratorija kopija – jeigu neturi savo akredituotos pieno tyrimų laboratorijos;
10.3. paslaugai teikti turimų patalpų (įrenginių), įrangos, pieno matavimo priemonių, nurodant gamintoją, modelį, kiekį, atitiktį ICAR reikalavimams, sąrašas;
10.4. pieno kiekio matavimo priemonių kalibravimo (jeigu bus naudojamos svarstyklės – metrologinės patikros) liudijimų kopijos.
11. Valstybės rinkliava turi būti sumokėta ne vėliau kaip iki paraiškos išnagrinėjimo termino pabaigos. 
12. Valstybės rinkliavos sumokėjimą ŽŪA patikrina pati naudodamasi valstybės informacinėmis sistemomis, valstybės ar žinybiniais registrais.
13.	ŽŪA per 5 darbo dienas nuo paraiškos gavimo, išskyrus atvejus, kai paraiška pateikiama tiesiogiai atvykus į ŽŪA arba leidimas išduodamas anksčiau nei per 5 darbo dienas, išsiunčia pareiškėjui raštišką patvirtinimą, kad paraiška yra gauta, ir jame nurodo:
13.1.	 galimas pareiškėjo teisių gynimo priemones, kuriomis galima naudotis, jeigu kiltų ginčų tarp ŽŪA ir pareiškėjo;
13.2.	 nuostatą, kad pareiškėjui negavus atsakymo per nustatytą terminą, laikoma, jog leidimas išduotas. 
14. Jeigu pareiškėjas paraiškoje pateikia neišsamią ar ne visą informaciją, nurodytą Taisyklių 9 punkte, arba pateikia ne visus dokumentus ar informaciją, nurodytą Taisyklių 10 punkte, ŽŪA, per 5 darbo dienas nuo tokios paraiškos gavimo praneša pareiškėjui apie būtinybę pateikti trūkstamus dokumentus ar informaciją, nurodydama terminą, per kurį dokumentai (informacija) turi būti pateikti, ir informuoja apie tai, kad terminas leidimui išduoti skaičiuojamas nuo visų tinkamai įformintų dokumentų ir informacijos pateikimo dienos.

IV SKYRIUS
PARAIŠKOS NAGRINĖJIMAS IR LEIDIMO IŠDAVIMAS

15. Paraiška ŽŪA turi būti išnagrinėta ir leidimas išduotas arba motyvuotai raštu atsisakyta jį išduoti per 10 darbo dienų nuo visų leidimui išduoti būtinų dokumentų bei informacijos gavimo dienos. 
16.ŽŪA, gavusi paraišką išduoti leidimą ir įvertinusi paraiškos tinkamumą, organizuoja pareiškėjo paraiškoje nurodytos įrangos ir patalpų patikrinimą vietoje ŽŪA nustatyta tvarka. Patikrinimas fiksuojamas patikrinimo akte, kuris surašomas dviem egzemplioriais. Vienas patikrinimo aktas pridedamas prie paraiškos, kitas yra paliekamas pareiškėjui.
17. Leidimas neišduodamas, kai pareiškėjas neatitinka Taisyklių II skyriuje nustatytų leidimo išdavimo sąlygų. Jei priimamas sprendimas neišduoti leidimo, sprendime nurodomos motyvuotos atsisakymo išduoti leidimą priežastys ir sprendimo apskundimo tvarka. 
18. Jeigu pareiškėjo prašymas atmetamas dėl to, kad buvo pateiktas nesilaikant Taisyklėse nustatytos tvarkos, ŽŪA per 5 darbo dienas nuo paraiškos gavimo išsiunčia pareiškėjui pranešimą apie prašymo atmetimą ir nurodo atmetimo priežastis.
19. Apie priimtą sprendimą išduoti leidimą ŽŪA per 5 darbo dienas nuo sprendimo priėmimo raštu praneša pareiškėjui. Kartu su pranešimu įteikiamas leidimas ir deklaracija dėl pirmų veiklos metų. Jeigu iki paraiškos išnagrinėjimo termino pabaigos ŽŪA neturi duomenų, kad valstybės rinkliava sumokėta, leidimas išduodamas ne vėliau kaip kitą darbo dieną nuo informacijos apie valstybės rinkliavos sumokėjimą gavimo.
20. Leidimas išduodamas neterminuotam laikui.
21. Leidimai registruojami leidimų registracijos žurnale, patvirtintame ŽŪA nustatyta tvarka, nurodant šią informaciją:
21.1. leidimo numerį;
21.2. leidimo turėtojo vardą, pavardę / įmonės pavadinimą, adresą, asmens / įmonės kodą;
21.3. teikiamą paslaugą;
21.4. leidimo išdavimo datą;
21.5. leidimo galiojimo sustabdymo datą;
21.6. leidimo galiojimo sustabdymo panaikinimo datą;
21.7. leidimo galiojimo panaikinimo datą.
22. Leidime nurodoma:
22.1. leidimo turėtojas – vardas, pavardė / įmonės pavadinimas, adresas, asmens / įmonės kodas;
22.2. leidimo numeris;
22.3. teikiama paslauga;
22.4. leidimą išdavusi institucija;
22.5. leidimo išdavimo data;
22.6. leidimą pasirašęs asmuo.

V SKYRIUS
LEIDIMŲ GALIOJIMO SUSTABDYMAS, GALIOJIMO SUSTABDYMO PANAIKINIMAS, GALIOJIMO PANAIKINIMAS

23. ŽŪA, nustačiusi, kad leidimo turėtojas nesilaiko leidimo turėtojo pareigų, nurodytų Taisyklių 31 ir 32 punktuose, įspėja leidimo turėtoją apie pažeidimus ir apie galimą leidimo sustabdymą bei nustato terminą trūkumams pašalinti. 
24. ŽŪA galiojimą sustabdo:
24.1. nustačiusi, kad leidimo turėtojas nebeatitinka Taisyklių 5 punkte nustatytų reikalavimų leidimui gauti; 
24.2. leidimo turėtojui nesilaikius leidimo turėtojo pareigų, nurodytų Taisyklių 31, 32 ir 33 punktuose, ir per įspėjime apie galimą leidimo galiojimo sustabdymą nurodytą terminą nepašalinus trūkumų; 
24.3. leidimo turėtojo prašymu.
25. Leidimo galiojimas gali būti sustabdomas ne ilgiau kaip 6 mėnesiams. Tuo atveju, kai leidimo galiojimas sustabdomas leidimo turėtojo prašymu, galiojimas gali būti sustabdomas ne ilgiau kaip 24 mėnesiams.
26. Leidimo turėtojas, pašalinęs pažeidimus, dėl kurių sustabdytas leidimo galiojimas, pateikia prašymą ŽŪA panaikinti leidimo galiojimo sustabdymą, kartu pateikdamas dokumentus ir (ar) informaciją apie pažeidimų pašalinimą. Leidimo turėtojas turi teisę kreiptis dėl leidimo galiojimo sustabdymo panaikinimo anksčiau, nei nurodyta sprendime dėl leidimo galiojimo sustabdymo. Tuo atveju, kai leidimo galiojimas buvo sustabdytas leidimo turėtojo prašymu, leidimo galiojimo sustabdymas panaikinamas gavus leidimo turėtojo prašymą.
27. Sprendimą dėl leidimo galiojimo sustabdymo, galiojimo sustabdymo panaikinimo ŽŪA priima ir informuoja leidimo turėtoją ne vėliau kaip per 7 darbo dienas nuo atitinkamo prašymo pateikimo ar atitinkamų aplinkybių paaiškėjimo. Tuo atveju, kai reikia atlikti patikrinimą vietoje, sprendimo priėmimo ir informavimo terminas gali būti pratęsiamas 3 darbo dienomis.
28. ŽŪA panaikina leidimo galiojimą, jeigu:
28.1. leidimo turėtojas pateikia prašymą panaikinti leidimo galiojimą;
28.2. paaiškėja, kad buvo pateikti suklastoti duomenys, norint gauti leidimą;
28.3. leidimo turėtojas, kurio leidimo galiojimas buvo sustabdytas, nepašalino pažeidimų per sprendime dėl leidimo galiojimo sustabdymo nurodytą terminą;
28.4. sustabdžius leidimo galiojimą, leidimo turėtojas toliau teikia leidime nurodytą paslaugą;
28.5. leidimo galiojimas sustabdytas leidimo turėtojo prašymu ir leidimo turėtojas, praėjus 24 mėnesių laikotarpiui, kaip nurodyta Taisyklių 26 punkte, nesikreipė dėl leidimo sustabdymo panaikinimo;
28.6. juridinis asmuo likviduotas, baigęs savo veiklą kaip savarankiškas ūkio subjektas;
28.7. leidimo turėtojas – fizinis asmuo – miršta;
28.8. yra įsiteisėjęs teismo sprendimas, kuriuo leidimo turėtojui uždrausta verstis leidime nurodyta veikla.
29. Sprendimą dėl leidimo galiojimo panaikinimo ŽŪA priima ne vėliau kaip per 10 darbo dienų nuo atitinkamo prašymo pateikimo ar atitinkamų aplinkybių paaiškėjimo. Taisyklių 28.8 papunktyje nurodytu atveju, leidimas panaikinamas teismo sprendimui įsiteisėjus, jei teismo sprendime nenurodyta kitaip. 

VI SKYRIUS
LEIDIMO TURĖTOJO TEISĖS IR PAREIGOS

30. Leidimo turėtojas turi teisę teikti tik tą paslaugą, kuri nurodyta leidime.
31. Leidimo turėtojas privalo:
31.1. teikdamas paslaugas vadovautis Reglamento (ES) 2016/1012 25 straipsnio reikalavimais, ICAR rekomendacijomis ir Produktyvumo tyrimų taisyklėmis;
31.2. teikdamas paslaugas, laikytis technologinių procedūrų, nustatančių pieninių gyvūnų produktyvumo tyrimų vykdymo reikalavimus;
31.3. nuolat kelti savo kvalifikaciją, kai leidimo turėtojas yra fizinis asmuo, arba darbuotojų, kai leidimo turėtojas yra juridinis asmuo, kvalifikaciją Taisyklių VII skyriuje nustatyta tvarka;
31.4. sudaryti sąlygas ŽŪA tikrinti ir vertinti vykdomą veiklą;
31.5. ne vėliau kaip per 3 darbo dienas informuoti ŽŪA apie Taisyklių II skyriuje numatytų sąlygų licencijuojamai veiklai vykdyti pasikeitimus;
31.6. teikdamas paslaugas, užtikrinti, kad būtų laikomasi gyvūnų gerovės reikalavimų.
32. Leidimo turėtojas negali perduoti jam leidimu suteiktos teisės tretiesiems asmenims.
33. ŽŪA priėmus sprendimą sustabdyti ar panaikinti leidimo galiojimą, leidimo turėtojas privalo sustabdyti su leidimu susijusią veiklą ir pašalinti nustatytus pažeidimus bei informuoti ŽŪA apie pažeidimų pašalinimą, o panaikinus – nutraukti su leidimu susijusią veiklą nuo pranešime nurodytos datos.

VII SKYRIUS
PIRMINIO MOKYMO KURSAI IR KVALIFIKACIJOS KĖLIMAS

34. Fizinis asmuo, siekiantis gauti leidimą teikti Taisyklių 3 punkte nurodytas atitinkamos rūšies paslaugas, arba juridinio asmens darbuotojas, kai leidimą teikti Taisyklių 3 punkte nurodytas atitinkamos rūšies paslaugas siekia gauti juridinis asmuo, turi būti baigęs ne mažiau kaip 24 val. trukmės pirminio mokymo kursų programą pieninių gyvulių produktyvumo tyrimų vykdymo, duomenų perdavimo tematika.
35. Leidimo turėtojas – fizinis asmuo, arba juridinio asmens darbuotojai, kai leidimo turėtojas – juridinis asmuo, nuo leidimo gavimo dienos per kiekvieną ateinančių trejų metų laikotarpį privalo išklausyti ne trumpesnius kaip 8 val. kvalifikacijos kėlimo kursus pieninės gyvulininkystės tematika. 
36. Pirminio mokymo ir kvalifikacijos kėlimo kursus, nurodytus Taisyklėse, gali vesti lektoriai, turintys ne žemesnį kaip magistro kvalifikacinį laipsnį ar jam prilygintą veterinarijos mokslų veterinarijos krypties ar žemės ūkio mokslų gyvulininkystės krypties aukštąjį išsilavinimą. Kursus turi teisę organizuoti:
36.1. mokslo ir studijų institucijos, vykdančios studijas ar su studijomis susijusią veiklą ir mokslinius tyrimus bei eksperimentinę veiklą veterinarijos ir (arba) žemės ūkio mokslų srityse veterinarijos ir (arba) gyvulininkystės kryptyse;
36.2. konsultavimo institucijos, užsiimančios informavimu ir švietimu veterinarijos ir (arba) gyvulininkystės kryptyse, ir turinčios ne mažesnę kaip 3 metų patirtį administruojant panašaus pobūdžio mokymo kursus;
36.3. veisimo organizacijos ir (arba) turinčios ne mažesnę kaip 3 metų patirtį administruojant panašaus pobūdžio mokymo kursus jas vienijančios institucijos, produktyvumo tyrimų vykdytojai. 
37. Išklausiusiems pirminio mokymo ir kvalifikacijos kėlimo kursus turi būti išduodamas tai patvirtinantis pažymėjimas.
38. Pirminio mokymo ir kvalifikacijos kėlimo kursų programos turi būti suderintos su ŽŪA. Pirminio mokymo ir kvalifikacijos kėlimo kursų išlaidos apmokamos asmenų, siekiančių gauti leidimą arba keliančių kvalifikaciją, lėšomis.

VIII SKYRIUS
BAIGIAMOSIOS NUOSTATOS

39. ŽŪA, išdavusi leidimą, sustabdžiusi jo galiojimą, panaikinusi galiojimo sustabdymą ir panaikinusi leidimo galiojimą, vadovaudamasi Licencijų informacinės sistemos nuostatais, patvirtintais Lietuvos Respublikos Vyriausybės 2012 m. liepos 18 d. nutarimu Nr. 934 „Dėl Licencijavimo pagrindų aprašo ir Licencijų informacinės sistemos nuostatų patvirtinimo“, informaciją skelbia Licencijų informacinėje sistemoje.
40. Taisyklėse nurodyti asmens duomenys tvarkomi vadovaujantis 2016 m. balandžio 27 d. Europos Parlamento ir Tarybos reglamento (ES) 2016/679 dėl fizinių asmenų apsaugos tvarkant asmens duomenis ir dėl laisvo tokių duomenų judėjimo ir kuriuo panaikinama Direktyva 95/46/EB (Bendrasis duomenų apsaugos reglamentas) ir asmens duomenų valdytojo nustatyta tvarka.
41. Taisyklių reikalavimus pažeidę asmenys atsako Lietuvos Respublikos teisės aktų nustatyta tvarka.
________________________


PATVIRTINTA 
Lietuvos Respublikos žemės ūkio ministro 
2000 m. spalio 3 d. įsakymu Nr. 282 
(Lietuvos Respublikos žemės ūkio ministro 
2024 m. sausio 29 d. įsakymo Nr. 3D-64
redakcija) 

LEIDIMŲ TEIKTI MĖSINIŲ VEISLIŲ GYVŪNŲ PRODUKTYVUMO TYRIMŲ PASLAUGAS IŠDAVIMO TAISYKLĖS

I SKYRIUS
BENDROSIOS NUOSTATOS

1. Leidimų teikti mėsinių veislių gyvūnų produktyvumo tyrimų paslaugas (toliau – leidimai) išdavimo taisyklės (toliau – Taisyklės) nustato leidimo teikti Lietuvos Respublikos ūkinių gyvūnų veislininkystės įstatymo (toliau – Ūkinių gyvūnų veislininkystės įstatymas) 9 straipsnio 1 dalies 14–17 punktuose nurodytas ūkinių gyvūnų veislininkystės paslaugas išdavimo, jo galiojimo sustabdymo, galiojimo sustabdymo panaikinimo ir šio leidimo galiojimo panaikinimo tvarką.
2. Taisyklėse vartojamos sąvokos apibrėžtos 2016 m. birželio 8 d. Europos Parlamento ir Tarybos reglamente (ES) 2016/1012 dėl zootechninių ir genealoginių reikalavimų, taikomų grynaveislių veislinių gyvūnų ir hibridinių veislinių kiaulių veisimui, prekybai jais bei jų genetinės medžiagos produktais ir jų įvežimui į Sąjungą, kuriuo iš dalies keičiami Reglamentas (ES) 652/2014, Tarybos direktyvos 89/608/EEB ir 90/425/EEB bei panaikinami tam tikri gyvūnų veisimo srities aktai, Ūkinių gyvūnų veislininkystės įstatyme, Lietuvos Respublikos veterinarijos įstatyme ir kituose ūkinių gyvūnų veislininkystę reglamentuojančiuose teisės aktuose.

II SKYRIUS
LEIDIMŲ IŠDAVIMAS 

3. Taisyklių nustatyta tvarka išduodami leidimai teikti šias veislininkystės paslaugas pagal veiklos rūšis:
3.1. mėsinių veislių galvijų produktyvumo tyrimų:
3.1.1. privalomo svėrimo;
3.1.2. raumenų išsivystymo ir riebalų išsidėstymo nustatymo;
3.1.3. penėjimosi ir mėsinių savybių nustatymo pagal palikuonis;
3.1.4. individualių penėjimosi savybių nustatymo.
3.2. mėsinių veislių avių produktyvumo tyrimų:
3.2.1. privalomo svėrimo;
3.2.2. penėjimosi ir mėsinių savybių nustatymo.
3.3. mėsinių veislių ožkų produktyvumo tyrimų – privalomojo svėrimo;
3.4. kiaulių produktyvumo tyrimų:
3.4.1. prieauglio raumeningumo nustatymo;
3.4.2. penėjimosi ir mėsinių savybių nustatymo.
4. Leidimus rengia ir išduoda Žemės ūkio duomenų agentūra (toliau –ŽŪA).
5. Už leidimų išdavimą mokama Konkrečių valstybės rinkliavų dydžių sąraše, patvirtintame Lietuvos Respublikos Vyriausybės 2000 m. gruodžio 15 d. nutarimu Nr. 1458 „Dėl Konkrečių valstybės rinkliavos dydžių sąrašo ir Valstybės rinkliavos mokėjimo ir grąžinimo taisyklių patvirtinimo“, nustatyto dydžio valstybės rinkliava.

PIRMASIS SKIRSNIS
MĖSINIŲ VEISLIŲ GALVIJŲ PRODUKTYVUMO TYRIMAI

6. Asmenys, siekiantys gauti leidimą teikti Taisyklių 3.1 papunktyje nurodytas paslaugas, turi atitikti šiuos reikalavimus:
6.1. fizinis asmuo arba juridinio asmens darbuotojai, kurie vykdys mėsinių veislių galvijų produktyvumo tyrimus, turi turėti tinkamą kvalifikaciją – turėti žinių ir gebėjimų teikti mėsinių veislių galvijų produktyvumo tyrimų paslaugas, t. y. Taisyklių VII skyriuje nustatyta tvarka turi būti baigę pirminio mokymo kursus mėsinių veislių galvijų produktyvumo tyrimų vykdymo temomis ir turėti tai patvirtinantį kvalifikacijos pažymėjimą. Šis reikalavimas netaikomas asmenims, iki šių taisyklių įsigaliojimo dienos teikusiems mėsinių galvijų produktyvumo tyrimų paslaugą;
6.2.	asmenys turi turėti:
6.2.1.	ketinantys teikti mėsinių galvijų privalomo svėrimo paslaugą – akredituotos įstaigos ne anksčiau kaip prieš 12 mėnesių kalibruotas stacionarias arba mobiliąsias nuo aplinkos poveikio apsaugotas svarstykles, kurios pritaikytos ne mažiau kaip 1 500 kg sveriantiems gyviems gyvūnams sverti;
6.2.2.	ketinantys teikti mėsinių galvijų raumenų išsivystymo ir riebalų išsidėstymo nustatymo paslaugą – ultragarso aparatą ilgiausiam nugaros raumens plotui ir tarpraumeninių riebalų išdėstymui nustatyti;
6.2.3.	ketinantys teikti mėsinių galvijų penėjimosi ir mėsinių savybių nustatymo pagal palikuonis arba individualių penėjimosi savybių nustatymo paslaugą:
6.2.3.1.	patalpas tiriamiems gyvūnams laikyti;
6.2.3.2.	akredituotos įstaigos ne anksčiau kaip prieš 12 mėnesių kalibruotas stacionarias arba mobiliąsias nuo aplinkos poveikio apsaugotas svarstykles, kurios pritaikytos ne mažiau kaip 1 500 kg sveriantiems gyviems gyvūnams sverti;
6.2.3.3.	priemones, kuriomis būtų užtikrinama tiksli išduoto ir suėsto pašaro apskaita;
6.2.3.4.	 skerdyklą, kuriai suteiktas veterinarinis patvirtinimas ir teisė klasifikuoti skerdenas, arba sutartį su tokia skerdykla dėl tiriamų gyvūnų skerdimo ir skerdenų vertinimo. Šis reikalavimas netaikomas teikiant individualių buliukų penėjimosi savybių nustatymo paslaugą. 

ANTRASIS SKIRSNIS
MĖSINIŲ VEISLIŲ AVIŲ PRODUKTYVUMO TYRIMAI

7. Asmenys, siekiantys gauti leidimą teikti Taisyklių 3.2 papunktyje nurodytas paslaugas, turi atitikti šiuos reikalavimus:
7.1. fizinis asmuo arba juridinio asmens darbuotojai, kurie vykdys mėsinių veislių avių produktyvumo tyrimus, turi turėti tinkamą kvalifikaciją – turėti žinių ir gebėjimų teikti mėsinių veislių avių produktyvumo tyrimų paslaugas, t. y. Taisyklių VII skyriuje nustatyta tvarka pagal ketinamos teikti paslaugos rūšį turi būti baigę pirminio mokymo kursus mėsinių veislių avių produktyvumo tyrimų vykdymo temomis ir turėti tai patvirtinantį kvalifikacijos pažymėjimą. Šis reikalavimas netaikomas asmenims, iki Taisyklių įsigaliojimo dienos teikusiems mėsinių avių produktyvumo tyrimų paslaugą;
7.2. asmenys turi turėti:
7.2.1. ketinantys teikti avių privalomojo svėrimo paslaugą – akredituotos įstaigos ne anksčiau kaip prieš 12 mėnesių kalibruotas stacionarias arba mobilias nuo aplinkos poveikio apsaugotas svarstykles, kurios pritaikytos sverti ne mažiau kaip 500 kg sveriančius gyvus gyvūnus;
7.2.2. ketinantys teikti avių penėjimosi ir mėsinių savybių nustatymo paslaugą:
7.2.2.1. patalpas tiriamiems gyvūnams laikyti;
7.2.2.2. gyvūnų matavimo juostelę, matavimo lazdą;
7.2.2.3. akredituotos įstaigos ne anksčiau kaip prieš 12 mėnesių kalibruotas stacionarias arba mobilias nuo aplinkos poveikio apsaugotas svarstykles, kurios pritaikytos sverti ne mažiau kaip 500 kg sveriančius gyvus gyvūnus;
7.2.2.4. priemones, kuriomis būtų užtikrinama tiksli išduoto ir suėsto pašaro apskaita;
7.2.2.5. skerdyklą, turinčią veterinarinį patvirtinimą ir teisę klasifikuoti skerdenas, arba sutartį su tokia skerdykla dėl tiriamų gyvūnų skerdimo ir skerdenų vertinimo.

TREČIASIS SKIRSNIS
MĖSINIŲ VEISLIŲ OŽKŲ PRODUKTYVUMO TYRIMAI

8. Asmenys, siekiantys gauti leidimą teikti Taisyklių 3.3 papunktyje nurodytas paslaugas, turi atitikti šiuos reikalavimus:
8.1. fizinis asmuo arba juridinio asmens darbuotojai, kurie vykdys mėsinių veislių ožkų produktyvumo tyrimus, turi turėti tinkamą kvalifikaciją – turėti žinių ir gebėjimų teikti mėsinių veislių ožkų produktyvumo tyrimų paslaugas, t. y. Taisyklių VII skyriuje nustatyta tvarka pagal ketinamos teikti paslaugos rūšį turi būti baigęs pirminio mokymo kursus mėsinių veislių ožkų produktyvumo tyrimų vykdymo temomis ir turėti tai patvirtinantį kvalifikacijos pažymėjimą. Šis reikalavimas netaikomas asmenims, iki Taisyklių įsigaliojimo dienos teikusiems mėsinių veislių ožkų produktyvumo tyrimų paslaugą;
8.2. asmenys turi turėti akredituotos įstaigos ne anksčiau kaip prieš 12 mėnesių kalibruotas stacionarias arba mobilias nuo aplinkos poveikio apsaugotas svarstykles, kurios pritaikytos sverti ne mažiau kaip 500 kg sveriančius gyvus gyvūnus.

KETVIRTASIS SKIRSNIS
KIAULIŲ PRODUKTYVUMO TYRIMAI

9. Asmenys, siekiantys gauti leidimą teikti Taisyklių 3.4 papunktyje nurodytas paslaugas, turi atitikti šiuos reikalavimus:
9.1. fizinis asmuo arba juridinio asmens darbuotojai, kurie vykdys kiaulių produktyvumo tyrimus, turi turėti tinkamą kvalifikaciją – turėti žinių ir gebėjimų teikti kiaulių produktyvumo tyrimų paslaugas, t. y. Taisyklių VII skyriuje nustatyta tvarka turi būti baigę pirminio mokymo kursus kiaulių produktyvumo tyrimų vykdymo temomis ir turėti tai patvirtinantį kvalifikacijos pažymėjimą. Šis reikalavimas netaikomas asmenims, iki Taisyklių įsigaliojimo dienos teikusiems kiaulių produktyvumo tyrimų paslaugą;
9.2. asmenys turi turėti:
9.2.1. ketinantys teikti kiaulių prieauglio raumeningumo nustatymo paslaugą – ultragarsinio matavimo prietaisą;
9.2.2. ketinantys teikti kiaulių penėjimosi ir mėsinių savybių nustatymo paslaugą:
9.2.2.1. patalpas tiriamiems gyvūnams laikyti;
9.2.2.2. gyvūnų matavimo juostelę, matavimo lazdą;
9.2.2.3. akredituotos įstaigos ne anksčiau kaip prieš 12 mėnesių kalibruotas stacionarias arba mobilias nuo aplinkos poveikio apsaugotas svarstykles, kurios pritaikytos sverti ne mažiau kaip 500 kg sveriančius gyvus gyvūnus;
9.2.2.4. priemones, kuriomis būtų užtikrinama tiksli išduoto ir suėsto pašaro apskaita;
9.2.2.5. skerdyklą, turinčią veterinarinį patvirtinimą ir teisę klasifikuoti skerdenas, arba sutartį su tokia skerdykla dėl tiriamų gyvūnų skerdimo ir skerdenų vertinimo.


III SKYRIUS
PARAIŠKA IŠDUOTI LEIDIMĄ

10. Asmenys ŽŪA pateikia laisvos formos paraišką išduoti leidimą (toliau – paraiška). Paraiška pildoma lietuvių kalba ir ŽŪA pateikiama paštu, elektroninėmis priemonėmis, elektroninėmis priemonėmis per kontaktinį centrą arba tiesiogiai kreipiantis į ŽŪA. 
11. Siunčiant registruotu laišku arba teikiant per pašto kurjerį, arba elektroninėmis priemonėmis, reikalaujamų dokumentų kopijos turi būti patvirtintos pareiškėjo (jo įgalioto asmens) parašu ir antspaudu (jei antspaudą privalu turėti). Jei paraiška teikiama asmeniškai ar pareiškėjo įgalioto asmens, pateikiami reikalingų dokumentų originalai (jų kopijas patvirtina ŽŪA darbuotojai, registruojantys paraiškas) arba reikalingų dokumentų kopijos, patvirtintos pareiškėjo (jo įgalioto asmens) parašu ir antspaudu (jei antspaudą privalu turėti).
12. Paraiškoje nurodoma:
12.1. duomenys apie pareiškėją (vardas ir pavardė / įmonės pavadinimas, adresas, asmens / įmonės kodas);
12.2. informacija apie ketinamą teikti ūkinių gyvūnų veislininkystės paslaugą (paslaugas).
13. Kartu su paraiška pateikiama informacija ir dokumentai:
13.1. dėl Taisyklių 3.1.1, 3.2.1 ir 3.3 papunkčiuose numatytų leidimų:
13.1.1. darbuotojų, kurie atliks gyvūnų svėrimus, sąrašas – kai paraišką teikia juridinis asmuo;
13.1.2. kvalifikacijos pažymėjimo, patvirtinančio asmens arba juridinio asmens darbuotojų, kurie atliks paslaugą, pirminio mokymo kursų baigimą, kopija (kopijos);
13.1.3. paslaugai teikti turimų įrankių sąrašas, pridedant stacionarių arba mobilių svarstyklių kalibravimo liudijimo kopiją;
13.2. dėl Taisyklių 3.1.2 ir 3.4.1 papunkčiuose numatytų leidimų:
13.2.1. darbuotojų, kurie atliks mėsinių veislių galvijų raumenų išsivystymo ir riebalų išsidėstymo arba kiaulių prieauglio raumeningumo nustatymą, sąrašas – kai paraišką teikia juridinis asmuo;
13.2.2. kvalifikacijos pažymėjimo, patvirtinančio asmens arba juridinio asmens darbuotojų, kurie atliks paslaugą, pirminio mokymo kursų baigimą, kopija (kopijos);
13.2.3. paslaugai teikti turimų įrankių sąrašas;
13.3. dėl Taisyklių 3.1.3, 3.1.4, 3.2.2 ir 3.4.2 papunkčiuose numatytų leidimų:
13.3.1. darbuotojų, kurie atliks penėjimosi ir (arba) mėsinių savybių nustatymą, sąrašas – kai paraišką teikia juridinis asmuo;
13.3.2. kvalifikacijos pažymėjimo, patvirtinančio asmens arba juridinio asmens darbuotojų, kurie atliks paslaugą, pirminio mokymo kursų baigimą, kopija (kopijos);
13.3.3. pažymėjimo, patvirtinančio asmens (juridinio asmens darbuotojų, kurie atliks paslaugą) pirminio mokymo kursų baigimą kvalifikacijos kopija (kopijos);
13.3.4. paslaugai teikti turimų patalpų, priemonių ir įrankių sąrašas, pridedant stacionarių arba mobilių svarstyklių kalibravimo liudijimą;
13.3.5. sutarties su skerdykla dėl tiriamų gyvūnų skerdimo ir skerdenų vertinimo, kai pareiškėjas neturi skerdyklos, kopijos. Šis reikalavimas netaikomas dėl Taisyklių 3.1.4 papunktyje nurodyto leidimo.
14. Valstybės rinkliava turi būti sumokėta ne vėliau kaip iki paraiškos išnagrinėjimo termino pabaigos. 
15. Valstybės rinkliavos sumokėjimą, skerdyklos atitiktį veterinariniams reikalavimams ŽŪA patikrina pati, naudodamasi valstybės informacinėmis sistemomis, valstybės ar žinybiniais registrais, kitomis informacinėmis sistemomis, skirtomis informacijai kaupti atliekant vidaus administravimo funkcijas.
16.	ŽŪA per 5 darbo dienas nuo paraiškos gavimo, išskyrus atvejus, kai paraiška pateikiama tiesiogiai atvykus į ŽŪA arba leidimas išduodamas anksčiau nei per 5 darbo dienas, išsiunčia pareiškėjui raštišką patvirtinimą, kad paraiška yra gauta, ir jame nurodo:
16.1.	galimas pareiškėjo teisių gynimo priemones, kuriomis galima naudotis, jeigu kiltų ginčų tarp ŽŪA ir pareiškėjo;
16.2.	nuostatą, kad pareiškėjui negavus atsakymo per nustatytą terminą, laikoma, jog leidimas išduotas. 
17. Jeigu pareiškėjas paraiškoje pateikia neišsamią ar ne visą informaciją, nurodytą Taisyklių 12 punkte arba pateikia ne visus dokumentus ar informaciją, nurodytą Taisyklių 13 punkte, ŽŪA, per 5 darbo dienas nuo tokios paraiškos gavimo praneša pareiškėjui apie būtinybę pateikti trūkstamus dokumentus ar informaciją, nurodydama terminą, per kurį dokumentai (informacija) turi būti pateikti, ir informuoja apie tai, kad terminas leidimui išduoti skaičiuojamas nuo visų tinkamai įformintų dokumentų ir informacijos pateikimo dienos.

IV SKYRIUS
PARAIŠKOS NAGRINĖJIMAS IR LEIDIMO IŠDAVIMAS

18. Paraiška ŽŪA turi būti išnagrinėta ir leidimas išduotas arba motyvuotai raštu atsisakyta jį išduoti per 7 darbo dienas, kai atliekamas patikrinimas vietoje – per 10 darbo dienų, nuo visų leidimui išduoti būtinų dokumentų bei informacijos gavimo dienos. 
19. ŽŪA, gavusi paraišką, įvertina jos tinkamumą. Gavus paraišką išduoti Taisyklių 3.1.3, 3.1.4, 3.2.2 ir 3.4.2 papunkčiuose numatytus leidimus, organizuojamas pareiškėjo paraiškoje nurodytos įrangos, priemonių patikrinimas vietoje ŽŪA nustatyta tvarka. 
Punkto pakeitimai:
Nr. 3D-408,
2024-05-22,
paskelbta TAR 2024-05-22, i. k. 2024-09203            

20. Patikrinimas fiksuojamas patikrinimo akte, kuris surašomas dviem egzemplioriais. Vienas patikrinimo aktas pridedamas prie paraiškos, kitas yra paliekamas pareiškėjui.
21. Leidimas neišduodamas, kai pareiškėjas neatitinka Taisyklių II skyriuje nustatytų leidimo išdavimo sąlygų. Jei priimamas sprendimas neišduoti leidimo, sprendime nurodomos motyvuotos atsisakymo išduoti leidimą priežastys ir sprendimo apskundimo tvarka ir terminai. 
22. Jeigu pareiškėjo prašymas atmetamas dėl to, kad buvo pateiktas nesilaikant Taisyklėse nustatytos tvarkos, ŽŪA per 5 darbo dienas nuo paraiškos gavimo išsiunčia pareiškėjui pranešimą apie prašymo atmetimą ir nurodo atmetimo priežastis.
23. Apie priimtą sprendimą išduoti leidimą ŽŪA per 5 darbo dienas nuo priimto sprendimo raštu praneša pareiškėjui. Kartu su pranešimu įteikiamas leidimas ir deklaracija dėl pirmų veiklos metų. Jeigu iki paraiškos išnagrinėjimo termino pabaigos ŽŪA neturi duomenų, kad valstybės rinkliava sumokėta, leidimas išduodamas ne vėliau kaip kitą darbo dieną nuo informacijos apie valstybės rinkliavos sumokėjimą gavimo.
24. Leidimas išduodamas neterminuotam laikui.
25. Leidimai ŽŪA nustatyta tvarka registruojami leidimų registracijos žurnale, nurodant šią informaciją:
25.1. leidimo numerį;
25.2. leidimo turėtojo vardą, pavardę / įmonės pavadinimą, adresą, asmens / įmonės kodą;
25.3. teikiamą paslaugą;
25.4. leidimo išdavimo datą;
25.5. leidimo galiojimo sustabdymo datą;
25.6. leidimo galiojimo sustabdymo panaikinimo datą;
25.7. leidimo galiojimo panaikinimo datą.
26. Leidime nurodoma:
26.1. leidimo turėtojas – vardas, pavardė / įmonės pavadinimas, adresas, asmens / įmonės kodas;
26.2. leidimo numeris;
26.3. teikiama paslauga;
26.4. leidimą išdavusi institucija;
26.5. leidimo išdavimo data;
26.6. leidimą pasirašęs pareigūnas.


V SKYRIUS
LEIDIMŲ GALIOJIMO SUSTABDYMAS, GALIOJIMO SUSTABDYMO PANAIKINIMAS, GALIOJIMO PANAIKINIMAS

27.ŽŪA, nustačiusi, kad leidimo turėtojas nesilaiko leidimo turėtojo pareigų, nurodytų Taisyklių 35 ir 36 punktuose, įspėja leidimo turėtoją apie pažeidimus ir apie galimą leidimo sustabdymą bei nustato terminą trūkumams pašalinti. 
28. ŽŪA galiojimą sustabdo:
28.1. nustačiusi, kad leidimo turėtojas nebeatitinka Taisyklių 6, 7, 8 ar 9 punkte nustatytų reikalavimų leidimui gauti; 
28.2. leidimo turėtojui nesilaikius leidimo turėtojo pareigų, nurodytų Taisyklių 35, 36 ir 37 punktuose, ir per įspėjime apie galimą leidimo galiojimo sustabdymą nurodytą terminą nepašalinus trūkumų; 
28.3. leidimo turėtojo prašymu.
29. Leidimo galiojimas gali būti sustabdomas ne ilgiau kaip 6 mėnesiams. Tuo atveju, kai leidimo galiojimas sustabdomas leidimo turėtojo prašymu, galiojimas gali būti sustabdomas ne ilgiau kaip 24 mėnesiams.
30. Leidimo turėtojas, pašalinęs pažeidimus, dėl kurių sustabdytas leidimo galiojimas, pateikia prašymą ŽŪA panaikinti leidimo galiojimo sustabdymą, kartu pateikdamas dokumentus ir (ar) informaciją apie pažeidimų pašalinimą. Leidimo turėtojas turi teisę kreiptis dėl leidimo galiojimo sustabdymo panaikinimo anksčiau, nei nurodyta sprendime dėl leidimo galiojimo sustabdymo. Tuo atveju, kai leidimo galiojimas buvo sustabdytas leidimo turėtojo prašymu, leidimo galiojimo sustabdymas panaikinamas gavus leidimo turėtojo prašymą.
31. Sprendimą dėl leidimo galiojimo sustabdymo, galiojimo sustabdymo panaikinimo ŽŪA priima ir informuoja leidimo turėtoją ne vėliau kaip per 7 darbo dienas nuo atitinkamo prašymo pateikimo, ar atitinkamų aplinkybių paaiškėjimo. Tuo atveju, kai reikia atlikti patikrinimą vietoje, sprendimo priėmimo ir informavimo terminas gali būti pratęsiamas 3 darbo dienomis.
32. ŽŪA panaikina leidimo galiojimą, jeigu:
32.1. leidimo turėtojas pateikia prašymą panaikinti leidimo galiojimą;
32.2. paaiškėja, kad buvo pateikti suklastoti duomenys, norint gauti leidimą;
32.3. leidimo turėtojas, kurio leidimo galiojimas buvo sustabdytas, nepašalino pažeidimų per sprendime dėl leidimo galiojimo sustabdymo nurodytą terminą;
32.4. sustabdžius leidimo galiojimą, leidimo turėtojas toliau teikia leidime nurodytą paslaugą;
32.5. leidimo galiojimas sustabdytas leidimo turėtojo prašymu ir leidimo turėtojas, praėjus 24 mėnesių laikotarpiui, kaip nurodyta Taisyklių 29 punkte, nesikreipė dėl leidimo sustabdymo panaikinimo;
32.6. juridinis asmuo likviduotas, baigęs savo veiklą kaip savarankiškas ūkio subjektas;
32.7. leidimo turėtojas – fizinis asmuo – miršta;
32.8. yra įsiteisėjęs teismo sprendimas, kuriuo leidimo turėtojui uždrausta verstis leidime nurodyta veikla.
33. Sprendimą dėl leidimo galiojimo panaikinimo ŽŪA priima ne vėliau kaip per 10 darbo dienų nuo atitinkamo prašymo pateikimo ar atitinkamų aplinkybių paaiškėjimo. Taisyklių 32.8 papunktyje nurodytu atveju, leidimas panaikinamas teismo sprendimui įsiteisėjus, jei teismo sprendime nenurodyta kitaip. 

VI SKYRIUS
LEIDIMO TURĖTOJO TEISĖS IR PAREIGOS

34. Leidimo turėtojas turi teisę teikti tik tą paslaugą, kuri nurodyta leidime.
35. Leidimo turėtojas privalo:
35.1. teikdamas paslaugas, vadovautis Reglamento (ES) 2016/1012 25 straipsnio reikalavimais, laikytis technologinių procedūrų, nustatančių mėsinių veislių gyvūnų produktyvumo tyrimų vykdymo reikalavimus;
35.2. nuolat kelti savo kvalifikaciją, kai leidimo turėtojas yra fizinis asmuo, arba darbuotojų, kai leidimo turėtojas yra juridinis asmuo, kvalifikaciją Taisyklių VII skyriuje nustatyta tvarka;
35.3. sudaryti sąlygas ŽŪA tikrinti ir vertinti vykdomą veiklą;
35.4. ne vėliau kaip per 3 darbo dienas informuoti ŽŪA apie Taisyklių II skyriuje numatytų sąlygų licencijuojamai veiklai vykdyti pasikeitimus;
35.5. teikdamas paslaugas, užtikrinti, kad būtų laikomasi gyvūnų gerovės reikalavimų.
36. Leidimo turėtojas negali perduoti jam leidimu suteiktos teisės tretiesiems asmenims.
37. ŽŪA priėmus sprendimą sustabdyti ar panaikinti leidimo galiojimą, leidimo turėtojas privalo sustabdyti su leidimu susijusią veiklą ir pašalinti nustatytus pažeidimus bei informuoti ŽŪA apie pažeidimų pašalinimą, o panaikinus – nutraukti su leidimu susijusią veiklą nuo pranešime nurodytos datos.

VII SKYRIUS
PIRMINIO MOKYMO KURSAI IR KVALIFIKACIJOS KĖLIMAS

38. Fizinis asmuo, siekiantis gauti leidimą teikti Taisyklių 2 punkte nurodytas atitinkamos rūšies paslaugas, arba juridinio asmens darbuotojas, kai leidimą teikti Taisyklių 2 punkte nurodytas atitinkamos rūšies paslaugas siekia gauti juridinis asmuo, turi būti baigęs ne mažiau kaip 8 val. trukmės pirminio mokymo kursų programą:
38.1. mėsinių veislių galvijų produktyvumo tyrimų tematika – asmuo, siekiantis gauti leidimą teikti šių Taisyklių 3.1 papunktyje nurodytą paslaugą;
38.2. mėsinių avių produktyvumo tyrimų tematika – asmenys, siekiantys gauti leidimą teikti šių Taisyklių 3.2 papunktyje nurodytą paslaugą;
38.3. mėsinių ožkų produktyvumo tyrimų tematika – asmenys, siekiantys gauti leidimą teikti šių Taisyklių 3.3 papunktyje nurodytą paslaugą;
38.4. kiaulių produktyvumo tyrimų tematika – asmenys, siekiantys gauti leidimą teikti Taisyklių 3.4 papunktyje nurodytą paslaugą.
39. Leidimo turėtojas – fizinis asmuo, arba kai leidimo turėtojas – juridinis asmuo, jo darbuotojai nuo leidimo gavimo dienos per kiekvieną ateinančių trejų metų laikotarpį privalo išklausyti ne trumpesnius kaip 8 val. kvalifikacijos kėlimo kursus mėsinės gyvulininkystės tematika. 
40. Pirminio mokymo ir kvalifikacijos kėlimo kursus, nurodytus Taisyklėse, gali vesti lektoriai, turintys ne žemesnį kaip magistro kvalifikacinį laipsnį ar jam prilygintą veterinarijos mokslų veterinarijos krypties ar žemės ūkio mokslų gyvulininkystės krypties aukštąjį išsilavinimą. Kursus turi teisę organizuoti:
40.1. mokslo ir studijų institucijos, vykdančios studijas ar su studijomis susijusią veiklą ir mokslinius tyrimus bei eksperimentinę veiklą veterinarijos ir (arba) žemės ūkio mokslų srityse veterinarijos ir (arba) gyvulininkystės kryptyse;
40.2. konsultavimo institucijos, užsiimančios informavimu ir švietimu veterinarijos ir (arba) gyvulininkystės kryptyse, ir turinčios ne mažesnę kaip 3 metų patirtį administruojant panašaus pobūdžio mokymo kursus;
40.3. pripažintos grynaveislių veislinių gyvūnų ir hibridinių veislinių kiaulių veisimo organizacijos ir (arba) jas vienijanti institucija.
41. Išklausiusiems pirminio mokymo ir kvalifikacijos kėlimo kursus turi būti išduodamas tai partvirtinantis pažymėjimas.
42. Pirminio mokymo ir kvalifikacijos kėlimo kursų programos turi būti suderintos suŽŪA. Pirminio mokymo ir kvalifikacijos kėlimo kursų išlaidos apmokamos asmenų, siekiančių gauti leidimą arba keliančių kvalifikaciją, lėšomis.

VIII SKYRIUS
BAIGIAMOSIOS NUOSTATOS

43.ŽŪA, išdavusi leidimą, sustabdžiusi jo galiojimą, panaikinusi galiojimo sustabdymą ir panaikinusi leidimo galiojimą, vadovaudamasi Licencijų informacinės sistemos nuostatais, patvirtintais Lietuvos Respublikos Vyriausybės 2012 m. liepos 18 d. nutarimu Nr. 934 „Dėl Licencijavimo pagrindų aprašo ir  Licencijų informacinės sistemos nuostatų patvirtinimo“, informaciją skelbia Licencijų informacinėje sistemoje.
44. Taisyklėse nurodyti asmens duomenys tvarkomi vadovaujantis 2016 m. balandžio 27 d. Europos Parlamento ir Tarybos reglamento (ES) 2016/679 dėl fizinių asmenų apsaugos tvarkant asmens duomenis ir dėl laisvo tokių duomenų judėjimo ir kuriuo panaikinama Direktyva 95/46/EB (Bendrasis duomenų apsaugos reglamentas) ir asmens duomenų valdytojo nustatyta tvarka.
45. Taisyklių reikalavimus pažeidę asmenys atsako Lietuvos Respublikos teisės aktų nustatyta tvarka.
________________________


PATVIRTINTA 
Lietuvos Respublikos žemės ūkio ministro 
2000 m. spalio 3 d. įsakymu Nr. 282 
(Lietuvos Respublikos žemės ūkio ministro 
2024 m. sausio 29 d. įsakymo Nr. 3D-64
redakcija) 

LEIDIMŲ TEIKTI ŪKINIŲ GYVŪNŲ EKSTERJERO VERTINIMO PASLAUGAS IŠDAVIMO TAISYKLĖS

I SKYRIUS
BENDROSIOS NUOSTATOS

1. Leidimų teikti ūkinių gyvūnų eksterjero vertinimo paslaugas (toliau – leidimai) išdavimo taisyklės (toliau – Taisyklės) nustato leidimo teikti Lietuvos Respublikos ūkinių gyvūnų veislininkystės įstatymo (toliau – Ūkinių gyvūnų veislininkystės įstatymas) 9 straipsnio 1 dalies 18 punkte nurodytą ūkinių gyvūnų veislininkystės paslaugą išdavimo, jo galiojimo sustabdymo, galiojimo sustabdymo panaikinimo ir šio leidimo galiojimo panaikinimo tvarką. 
2. Taisyklėse vartojamos sąvokos apibrėžtos 2016 m. birželio 8 d. Europos Parlamento ir Tarybos reglamente (ES) 2016/1012 dėl zootechninių ir genealoginių reikalavimų, taikomų grynaveislių veislinių gyvūnų ir hibridinių veislinių kiaulių veisimui, prekybai jais bei jų genetinės medžiagos produktais ir jų įvežimui į Sąjungą, kuriuo iš dalies keičiami Reglamentas (ES) 652/2014, Tarybos direktyvos 89/608/EEB ir 90/425/EEB bei panaikinami tam tikri gyvūnų veisimo srities aktai, Ūkinių gyvūnų veislininkystės įstatyme, Lietuvos Respublikos veterinarijos įstatyme ir kituose ūkinių gyvūnų veislininkystę reglamentuojančiuose teisės aktuose.

II SKYRIUS
LEIDIMŲ IŠDAVIMAS 

3. Taisyklių nustatyta tvarka išduodami leidimai teikti šių ūkinių gyvūnų rūšių eksterjero vertinimo paslaugas:
3.1. arklių eksterjero vertinimo;
3.2. galvijų eksterjero vertinimo;
3.3. avių eksterjero vertinimo;
3.4. ožkų eksterjero vertinimo;
3.5. kiaulių eksterjero vertinimo;
3.6. triušių eksterjero vertinimo.
4. Leidimus rengia ir išduoda Žemės ūkio duomenų agentūra prie Žemės ūkio ministerijos (toliau –ŽŪA).
5. Asmenys, siekiantys gauti leidimą teikti Taisyklių 3 punkte nurodytas paslaugas, turi atitikti šiuos reikalavimus:
5.1. Fizinis asmuo arba juridinio asmens darbuotojai, kurie atliks ūkinių gyvūnų eksterjero vertinimą turi turėti:
5.1.1. veterinarijos mokslų veterinarijos krypties ar žemės ūkio mokslų gyvulininkystės krypties išsilavinimą;
5.1.2. žinių ir gebėjimų ketinamai paslaugai teikti, t. y. turi būti dalyvavęs vertinant ne mažiau kaip:
5.1.2.1. arklių eksterjero vertintojas – 300 vnt. arklių eksterjerą;
5.1.2.2. pieninių arba mėsinių veislių galvijų vertintojas – 500 vnt. galvijų eksterjerą;
5.1.2.3. avių eksterjero vertintojas– 250 vnt. avių eksterjerą;
5.1.2.4. ožkų eksterjero vertintojas– 250 vnt. ožkų eksterjerą;
5.1.2.5. kiaulių eksterjero vertintojas– 250 vnt. kiaulių eksterjerą;
5.1.2.6. triušių eksterjero vertintojas– 250 vnt. triušių eksterjerą.
5.2. asmenys turi turėti įrankius, reikalingus vertinimui atlikti, mobilią kompiuterinę įrangą su veikiančiu interneto ryšiu.
6. Už leidimo išdavimą mokama Konkrečių valstybės rinkliavų dydžių sąraše, patvirtintame Lietuvos Respublikos Vyriausybės 2000 m. gruodžio 15 d. nutarimu Nr. 1458 „Dėl Konkrečių valstybės rinkliavos dydžių sąrašo ir Valstybės rinkliavos mokėjimo ir grąžinimo taisyklių patvirtinimo“, nustatyto dydžio valstybės rinkliava.

III SKYRIUS
PARAIŠKA IŠDUOTI LEIDIMĄ 

7. Asmenys ŽŪA pateikia laisvos formos paraišką išduoti leidimą (toliau – paraiška). Paraiška pildoma lietuvių kalba ir ŽŪA pateikiama paštu, elektroninėmis priemonėmis, elektroninėmis priemonėmis per kontaktinį centrą arba tiesiogiai kreipiantis į ŽŪA. 
8. Siunčiant registruotu laišku arba teikiant per pašto kurjerį, arba elektroninėmis priemonėmis, reikalaujamų dokumentų kopijos turi būti patvirtintos pareiškėjo (jo įgalioto asmens) parašu ir antspaudu (jei antspaudą privalu turėti). Jei paraiška teikiama asmeniškai ar pareiškėjo įgalioto asmens, pateikiami reikalingų dokumentų originalai (jų kopijas patvirtina ŽŪA darbuotojai, registruojantys paraiškas) arba reikalingų dokumentų kopijos, patvirtintos pareiškėjo (jo įgalioto asmens) parašu ir antspaudu (jei antspaudą privalu turėti). Valstybės rinkliava turi būti sumokėta ne vėliau kaip iki paraiškos išnagrinėjimo termino pabaigos.
9. Paraiškoje nurodoma:
9.1. duomenys apie pareiškėją (vardas ir pavardė / įmonės pavadinimas, adresas, asmens / įmonės kodas);
9.2. informacija apie ketinamą teikti veislininkystės paslaugą (paslaugas).
10. Kartu su paraiška pateikiama informacija ir dokumentai:
10.1. darbuotojų, kurie vertins atitinkamos rūšies ūkinių gyvūnų eksterjerą, sąrašas – kai paraišką teikia juridinis asmuo;
10.2. grynaveislių veislinių gyvūnų ar hibridinių veislinių kiaulių veisimo organizacijos patvirtinimas apie pareiškėjo (darbuotojų – kai paraišką teikią juridinis asmuo) atliktus eksterjero vertinimus, nurodant vertintų gyvūnų rūšį ir skaičių arba, jeigu pareiškėjas pats eksterjero vertinimų neatliko, tačiau dalyvavo atliekant eksterjero vertinimus su leidimą turinčiu vertintoju, patvirtinimą apie dalyvavimą atliekant eksterjero vertinimus, nurodant vertintojo, su kuriuo dalyvavo atliekant eksterjero vertinimus, vardą, pavardę, vertintų gyvūnų rūšį ir skaičių;
10.3. paslaugos teikimui turimų įrankių sąrašas.
11. Pareiškėjo ar pareiškėjo darbuotojų, kai paraišką teikia juridinis asmuo, išsilavinimui keliamų reikalavimų atitiktį, Valstybės rinkliavos sumokėjimą ŽŪA patikrina pati, naudodamasi valstybės informacinėmis sistemomis, valstybės ar žinybiniais registrais. 
12.	ŽŪA per 5 darbo dienas nuo paraiškos gavimo, išskyrus atvejus, kai paraiška pateikiama tiesiogiai atvykus į ŽŪA arba leidimas išduodamas anksčiau nei per 5 darbo dienas, išsiunčia pareiškėjui raštišką patvirtinimą, kad paraiška yra gauta ir jame nurodo:
12.1.	galimas pareiškėjo teisių gynimo priemones, kuriomis galima naudotis, jeigu kiltų tarp ŽŪA ir pareiškėjo ginčų;
12.2.	nuostatą, kad pareiškėjui negavus atsakymo per nustatytą terminą, laikoma, jog leidimas išduotas. 
13. Jeigu pareiškėjas paraiškoje pateikia neišsamią ar ne visą informaciją, nurodytą Taisyklių 9 punkte arba pateikia ne visus dokumentus ar informaciją, nurodytą Taisyklių 10 punkte, ŽŪA, per 5 darbo dienas nuo tokios paraiškos gavimo praneša pareiškėjui apie būtinybę pateikti trūkstamus dokumentus ar informaciją, nurodydama terminą, per kurį dokumentai (informacija) turi būti pateikti, ir informuoja apie tai, kad terminas leidimui išduoti skaičiuojamas nuo visų tinkamai įformintų dokumentų ir informacijos pateikimo dienos.

IV SKYRIUS
PARAIŠKOS NAGRINĖJIMAS IR LEIDIMO IŠDAVIMAS

14. Paraiška ŽŪA turi būti išnagrinėta ir leidimas išduotas arba motyvuotai raštu atsisakyta jį išduoti per 7 darbo dienas nuo visų leidimui išduoti būtinų dokumentų bei informacijos gavimo dienos. 
15.ŽŪA, gavusi paraišką išduoti leidimą, vertina paraiškos tinkamumą. Patikrinimas vietoje nėra atliekamas.
16. Leidimas neišduodamas, kai pareiškėjas neatitinka Taisyklių II skyriuje nustatytų leidimo išdavimo sąlygų. Jei priimamas sprendimas neišduoti leidimo, sprendime nurodomos motyvuotos atsisakymo išduoti leidimą priežastys ir sprendimo apskundimo tvarka. 
17. Jeigu pareiškėjo prašymas atmetamas dėl to, kad buvo pateiktas nesilaikant Taisyklėse nustatytos tvarkos, ŽŪA per 5 darbo dienas nuo paraiškos gavimo išsiunčia pareiškėjui pranešimą apie prašymo atmetimą ir nurodo atmetimo priežastis.
18. Apie priimtą sprendimą išduoti leidimą ŽŪA per 5 darbo dienas nuo sprendimo priėmimo raštu praneša pareiškėjui. Kartu su pranešimu įteikiamas leidimas ir deklaracija dėl pirmų veiklos metų. Jeigu iki paraiškos išnagrinėjimo termino pabaigos ŽŪA neturi duomenų, kad valstybės rinkliava sumokėta, leidimas išduodamas ne vėliau kaip kitą darbo dieną nuo informacijos apie valstybės rinkliavos sumokėjimą gavimo.
19. Leidimas išduodamas neterminuotam laikui.
20. Leidimai ŽŪA nustatyta tvarka registruojami leidimų registracijos žurnale, nurodant šią informaciją:
20.1. leidimo numerį;
20.2. leidimo turėtojo vardą, pavardę/įmonės pavadinimą, adresą, asmens / įmonės kodą;
20.3. teikiamą paslaugą;
20.4. leidimo išdavimo datą;
20.5. leidimo galiojimo sustabdymo datą;
20.6. leidimo galiojimo sustabdymo panaikinimo datą;
20.7. leidimo galiojimo panaikinimo datą.
21. Leidime nurodoma:
21.1. leidimo turėtojas – vardas, pavardė / įmonės pavadinimas, adresas, asmens / įmonės kodas;
21.2. leidimo numeris;
21.3. teikiama paslauga;
21.4. leidimą išdavusi institucija;
21.5. leidimo išdavimo data;
21.6. leidimą pasirašęs pareigūnas.

V SKYRIUS
LEIDIMŲ GALIOJIMO SUSTABDYMAS, GALIOJIMO SUSTABDYMO PANAIKINIMAS, GALIOJIMO PANAIKINIMAS

22.ŽŪA, nustačiusi, kad leidimo turėtojas nesilaiko leidimo turėtojo pareigų, nurodytų Taisyklių 29 ir 30 punktuose, įspėja leidimo turėtoją apie pažeidimus ir apie galimą leidimo sustabdymą bei nustato terminą trūkumams pašalinti. 
23. ŽŪA galiojimą sustabdo:
23.1. nustačiusi, kad leidimo turėtojas nebeatitinka Taisyklių 5 punkte nustatytų reikalavimų leidimui gauti; 
23.2. leidimo turėtojui nesilaikius leidimo turėtojo pareigų, nurodytų Taisyklių 29, 30 ir 31 punktuose, ir per įspėjime apie galimą leidimo galiojimo sustabdymą nurodytą terminą nepašalinus trūkumų; 
23.3. leidimo turėtojo prašymu.
24. Leidimo galiojimas gali būti sustabdomas ne ilgiau kaip 6 mėnesiams. Tuo atveju, kai leidimo galiojimas sustabdomas leidimo turėtojo prašymu, galiojimas gali būti sustabdomas ne ilgiau kaip 24 mėnesiams.
25. Leidimo turėtojas, pašalinęs pažeidimus, dėl kurių sustabdytas leidimo galiojimas, pateikia prašymą ŽŪA panaikinti leidimo galiojimo sustabdymą, kartu pateikdamas dokumentus ir (ar) informaciją apie pažeidimų pašalinimą. Leidimo turėtojas turi teisę kreiptis dėl leidimo galiojimo sustabdymo panaikinimo anksčiau, nei nurodyta sprendime dėl leidimo galiojimo sustabdymo. Tuo atveju, kai leidimo galiojimas buvo sustabdytas leidimo turėtojo prašymu, leidimo galiojimo sustabdymas panaikinamas gavus leidimo turėtojo prašymą.
26. Sprendimą dėl leidimo galiojimo sustabdymo, galiojimo sustabdymo panaikinimo ŽŪA priima ir informuoja leidimo turėtoją ne vėliau kaip per 7 darbo dienas nuo atitinkamo prašymo pateikimo, ar atitinkamų aplinkybių paaiškėjimo. Tuo atveju, kai reikia atlikti patikrinimą vietoje, sprendimo priėmimo ir informavimo terminas gali būti pratęsiamas 3 darbo dienomis.
27. ŽŪA panaikina leidimo galiojimą, jeigu:
27.1. leidimo turėtojas pateikia prašymą panaikinti leidimo galiojimą;
27.2. paaiškėja, kad buvo pateikti suklastoti duomenys, norint gauti leidimą;
27.3. leidimo turėtojas, kurio leidimo galiojimas buvo sustabdytas, nepašalino pažeidimų per sprendime dėl leidimo galiojimo sustabdymo nurodytą terminą;
27.4. sustabdžius leidimo galiojimą, leidimo turėtojas toliau teikia leidime nurodytą paslaugą;
27.5. leidimo galiojimas sustabdytas leidimo turėtojo prašymu ir leidimo turėtojas, praėjus 24 mėnesių laikotarpiui, kaip nurodyta Taisyklių 23 punkte, nesikreipė dėl leidimo sustabdymo panaikinimo;
27.6. juridinis asmuo likviduotas, baigęs savo veiklą kaip savarankiškas ūkio subjektas;
27.7. leidimo turėtojas – fizinis asmuo – miršta;
27.8. yra įsiteisėjęs teismo sprendimas, kuriuo leidimo turėtojui uždrausta verstis leidime nurodyta veikla.
28. Sprendimą dėl leidimo galiojimo panaikinimo ŽŪA priima ne vėliau kaip per 10 darbo dienų nuo atitinkamo prašymo pateikimo ar atitinkamų aplinkybių paaiškėjimo. Taisyklių 27.8 papunktyje nurodytu atveju, leidimas panaikinamas teismo sprendimui įsiteisėjus, jei teismo sprendime nenurodyta kitaip.

VI SKYRIUS
LEIDIMO TURĖTOJO TEISĖS IR PAREIGOS

29. Leidimo turėtojas turi teisę teikti tik tą paslaugą, kuri nurodyta leidime.
30. Leidimo turėtojas privalo:
30.1. teikdamas paslaugas, laikytis technologinių procedūrų, nustatančių ūkinių gyvūnų eksterjero vertinimo reikalavimus;
30.2. nuolat kelti savo kvalifikaciją, kai leidimo turėtojas yra fizinis asmuo, arba darbuotų, kai leidimo turėtojas yra juridinis asmuo, kvalifikaciją Taisyklių VII skyriuje nustatyta tvarka;
30.3. sudaryti sąlygas ŽŪA tikrinti ir vertinti vykdomą veiklą;
30.4. ne vėliau kaip per 3 darbo dienas informuoti ŽŪA apie Taisyklių II skyriuje numatytų sąlygų licencijuojamai veiklai vykdyti pasikeitimus;
30.5. teikdamas paslaugas užtikrinti, kad būtų laikomasi gyvūnų gerovės reikalavimų.
31. Leidimo turėtojas negali perduoti jam leidimu suteiktos teisės tretiesiems asmenims.
32. ŽŪA priėmus sprendimą sustabdyti ar panaikinti leidimo galiojimą, leidimo turėtojas privalo sustabdyti su leidimu susijusią veiklą ir pašalinti nustatytus pažeidimus bei informuoti ŽŪA apie pažeidimų pašalinimą, o panaikinus – nutraukti su leidimu susijusią veiklą nuo pranešime nurodytos datos.

VII SKYRIUS
KVALIFIKACIJOS KĖLIMAS

33. Leidimo turėtojas – fizinis asmuo, arba juridinio asmens darbuotojai, kai leidimo turėtojas – juridinis asmuo, nuo leidimo gavimo dienos per kiekvieną ateinančių trejų metų laikotarpį privalo išklausyti ne trumpesnius kaip 8 val. kvalifikacijos kėlimo kursus vykdomos gyvūnų rūšies eksterjero vertinimo tema.
34. Kvalifikacijos kėlimo kursus, nurodytus Taisyklėse, gali vesti lektoriai, turintys ne žemesnį kaip magistro kvalifikacinį laipsnį ar jam prilygintą veterinarijos mokslų veterinarijos krypties ar žemės ūkio mokslų gyvulininkystės krypties aukštąjį išsilavinimą. Kursus turi teisę organizuoti:
34.1. mokslo ir studijų institucijos, vykdančios studijas ar su studijomis susijusią veiklą ir mokslinius tyrimus bei eksperimentinę veiklą veterinarijos ir žemės ūkio mokslų srityse veterinarijos ir (arba) gyvulininkystės kryptyse;
34.2. konsultavimo institucijos, užsiimančios informavimu ir švietimu veterinarijos ir (arba) gyvulininkystės kryptyse, ir turinčios ne mažesnę kaip 3 metų patirtį administruojant panašaus pobūdžio mokymo kursus;
34.3. pripažintos grynaveislių veislinių gyvūnų ir hibridinių veislinių kiaulių veisimo organizacijos ir (arba) jas vienijanti institucija.
35. Išklausiusiems kvalifikacijos kėlimo kursus turi būti išduodamas tai patvirtinantis pažymėjimas.
36. Kvalifikacijos kėlimo kursų programos turi būti suderintos su ŽŪA. Kvalifikacijos kėlimo kursų išlaidos apmokamos asmenų, keliančių kvalifikaciją, lėšomis. 

VIII SKYRIUS
BAIGIAMOSIOS NUOSTATOS

37.ŽŪA, išdavusi leidimą, sustabdžiusi jo galiojimą, panaikinusi galiojimo sustabdymą ir panaikinusi leidimo galiojimą, vadovaudamasi Licencijų informacinės sistemos nuostatais, patvirtintais Lietuvos Respublikos Vyriausybės 2012 m. liepos 18 d. nutarimu Nr. 934 „Dėl Licencijavimo pagrindų aprašo ir  Licencijų informacinės sistemos nuostatų patvirtinimo“, informaciją skelbia Licencijų informacinėje sistemoje.
38. Taisyklėse nurodyti asmens duomenys tvarkomi vadovaujantis 2016 m. balandžio 27 d. Europos Parlamento ir Tarybos reglamento (ES) 2016/679 dėl fizinių asmenų apsaugos tvarkant asmens duomenis ir dėl laisvo tokių duomenų judėjimo ir kuriuo panaikinama Direktyva 95/46/EB (Bendrasis duomenų apsaugos reglamentas) ir asmens duomenų valdytojo nustatyta tvarka.
39. Taisyklių reikalavimus pažeidę asmenys atsako Lietuvos Respublikos teisės aktų nustatyta tvarka.
________________________


PATVIRTINTA 
Lietuvos Respublikos žemės ūkio ministro 
2000 m. spalio 3 d. įsakymu Nr. 282 
(Lietuvos Respublikos žemės ūkio ministro 
2024 m. sausio 29 d. įsakymo Nr. 3D-64
redakcija) 

LEIDIMŲ TEIKTI ŽIRGŲ DARBINGUMO TESTAVIMO PASLAUGAS IŠDAVIMO TAISYKLĖS

I SKYRIUS
BENDROSIOS NUOSTATOS

1. Leidimų teikti žirgų darbingumo testavimo paslaugas (toliau – leidimai) išdavimo taisyklės (toliau – Taisyklės) nustato leidimo teikti Lietuvos Respublikos ūkinių gyvūnų veislininkystės įstatymo (toliau – Ūkinių gyvūnų veislininkystės įstatymas) 9 straipsnio 1 dalies 19 punkte nurodytą ūkinių gyvūnų veislininkystės paslaugą išdavimo, jo galiojimo sustabdymo, galiojimo sustabdymo panaikinimo ir šio leidimo galiojimo panaikinimo tvarką. 
2. Taisyklėse vartojamos sąvokos apibrėžtos 2016 m. birželio 8 d. Europos Parlamento ir Tarybos reglamente (ES) 2016/1012 dėl zootechninių ir genealoginių reikalavimų, taikomų grynaveislių veislinių gyvūnų ir hibridinių veislinių kiaulių veisimui, prekybai jais bei jų genetinės medžiagos produktais ir jų įvežimui į Sąjungą, kuriuo iš dalies keičiami Reglamentas (ES) 652/2014, Tarybos direktyvos 89/608/EEB ir 90/425/EEB bei panaikinami tam tikri gyvūnų veisimo srities aktai, Ūkinių gyvūnų veislininkystės įstatyme, Lietuvos Respublikos veterinarijos įstatyme ir kituose ūkinių gyvūnų veislininkystę reglamentuojančiuose teisės aktuose.
3. Leidimus rengia ir išduoda Žemės ūkio duomenų agentūra prie Žemės ūkio ministerijos (toliau –ŽŪA).

II SKYRIUS
LEIDIMŲ IŠDAVIMAS 

4. Asmuo, siekiantis gauti leidimą, turi atitikti šiuos reikalavimus, t. y. turėti:
4.1. patalpas, sąlygas ir priemones, būtinas paslaugai teikti:
4.1.1. arklides su individualiais gardais, patalpas pašarams, pakratams ir inventoriui, mėšlo surinkimo vietą;
4.1.2. ne mažiau kaip 800 m² ploto ir ne mažiau 20 m pločio dengtą jojimo maniežą;
4.1.3. ne mažiau kaip 4000 m² ploto ir ne mažiau 50 m pločio jojimo aikštę su kontūrinėmis kliūtimis;
4.1.4. ne mažiau kaip 4 ha aikštę su natūraliomis ir vandens kliūtimis lauko jojimui;
4.1.5. ne mažiau kaip 1000 m ilgio ir 12 m pločio gruntinį ar žolės taką kinkiniams;
4.1.6. žirgų higienos priemones – gremžtukus, šukas, kanopų valymo kabliukus, šampūnus;
4.1.7. treniravimo priemones – apynasrius, kordus, balnelius;
4.1.8. jojimo priemones – balnus, kamanas, kojų apsaugas;
4.1.9. kinkymo priemones – pakinktus, kamanas, apynasrius, karietas, kroso karietas;
4.1.10. kaustymo priemones;
4.2. kvalifikuotus darbuotojus:
4.2.1. vyriausiąjį trenerį, kuris turi žirgų trenerio išsilavinimą ir ne mažesnę kaip 5 metų žirgų trenerio darbo patirtį arba kuris turi ne mažesnę kaip 10 metų žirgų trenerio darbo patirtį ir nacionalinėse žirginio sporto varžybose yra užėmęs ne mažiau kaip 20 prizinių vietų;
4.2.2. trenerį, kuris turi žirgų trenerio išsilavinimą ir ne mažesnę kaip 3 metų žirgų trenerio darbo patirtį arba kuris turi ne mažesnę kaip 5 metų žirgų trenerio darbo patirtį ir nacionalinėse žirginio sporto varžybose yra užėmęs ne mažiau kaip 10 prizinių vietų;
4.2.3. arklininką – žirgų prižiūrėtoją, turintį ne mažesnę kaip 3 metų darbo su žirgais patirtį;
4.2.4. kalvį;
4.3. prižiūrintį veterinarijos gydytoją.
5. Už leidimo išdavimą mokama Konkrečių valstybės rinkliavų dydžių sąraše, patvirtintame Lietuvos Respublikos Vyriausybės 2000 m. gruodžio 15 d. nutarimu Nr. 1458 „Dėl Konkrečių valstybės rinkliavos dydžių sąrašo ir Valstybės rinkliavos mokėjimo ir grąžinimo taisyklių patvirtinimo“, nustatyto dydžio valstybės rinkliava.

III SKYRIUS
PARAIŠKA IŠDUOTI LEIDIMĄ

6. Asmuo, norintis įgyti teisę teikti žirgų darbingumo testavimo paslaugas, ŽŪA pateikia laisvos formos paraišką išduoti leidimą (toliau – paraiška). Paraiška pildoma lietuvių kalba ir ŽŪA pateikiama paštu, elektroninėmis priemonėmis, elektroninėmis priemonėmis per kontaktinį centrą arba tiesiogiai kreipiantis į ŽŪA. 
7. Siunčiant registruotu laišku arba teikiant per pašto kurjerį, arba elektroninėmis priemonėmis, reikalaujamų dokumentų kopijos turi būti patvirtintos pareiškėjo (jo įgalioto asmens) parašu ir antspaudu (jei antspaudą privalu turėti). Jei paraiška teikiama asmeniškai ar pareiškėjo įgalioto asmens, pateikiami reikalingų dokumentų originalai (jų kopijas patvirtina ŽŪA darbuotojai, registruojantys paraiškas) arba reikalingų dokumentų kopijos, patvirtintos pareiškėjo (jo įgalioto asmens) parašu ir antspaudu (jei antspaudą privalu turėti).
8. Paraiškoje nurodoma:
8.1. duomenys apie pareiškėją (įmonės pavadinimas, adresas, kodas, banko rekvizitai);
8.2. informacija apie ketinamą teikti veislininkystės paslaugą, nurodant patalpų ketinamai veislininkystės veiklai vykdyti adresą.
9. Kartu su paraiška pateikiama informacija ir dokumentai:
9.1. patalpų, sąlygų ir priemonių sąrašas, pridedant patalpų ir sąlygų grafinį išdėstymą (planą) teritorijoje;
9.2. kvalifikuotų darbuotojų sąrašas, nurodant asmenis, vykdančius vyriausiojo trenerio, trenerio, kalvio ir veterinarijos gydytojo funkcijas;
9.3. vyriausiojo trenerio ir trenerio kvalifikaciją patvirtinančių dokumentų kopijos arba jų užimtas prizines vietas patvirtinančių dokumentų kopijos, kai nėra įgytas žirgų trenerio išsilavinimas;
9.4. vyriausiojo trenerio, trenerio ir arklininko darbo patirtį įrodančių dokumentų kopijos;
9.5. darbo arba paslaugų teikimo sutarties su veterinarijos gydytoju ir kalviu kopija.
10. Valstybės rinkliava turi būti sumokėta ne vėliau kaip iki paraiškos išnagrinėjimo termino pabaigos. 
11. Valstybės rinkliavos sumokėjimą ŽŪA patikrina pati naudodamasi valstybės informacinėmis sistemomis, valstybės ar žinybiniais registrais.
12. ŽŪA per 5 darbo dienas nuo paraiškos gavimo, išskyrus atvejus, kai paraiška pateikiama tiesiogiai atvykus į ŽŪA arba leidimas išduodamas anksčiau nei per 5 darbo dienas, išsiunčia pareiškėjui raštišką patvirtinimą, kad paraiška yra gauta, ir jame nurodo:
12.1. galimas pareiškėjo teisių gynimo priemones, kuriomis galima naudotis, jeigu kiltų tarp ŽŪA ir pareiškėjo ginčų;
12.2. nuostatą, kad pareiškėjui negavus atsakymo per nustatytą terminą, laikoma, jog leidimas išduotas. 
13. Jeigu pareiškėjas paraiškoje pateikia neišsamią ar ne visą informaciją, nurodytą Taisyklių 8 punkte, arba pateikia ne visus dokumentus ar informaciją, nurodytą Taisyklių 9 punkte, ŽŪA per 5 darbo dienas nuo tokios paraiškos gavimo praneša pareiškėjui apie būtinybę pateikti trūkstamus dokumentus ar informaciją, nurodydama terminą, per kurį dokumentai (informacija) turi būti pateikti, ir informuoja apie tai, kad terminas leidimui išduoti skaičiuojamas nuo visų tinkamai įformintų dokumentų ir informacijos pateikimo dienos.

IV SKYRIUS
PARAIŠKOS NAGRINĖJIMAS IR LEIDIMO IŠDAVIMAS

14. Paraiška ŽŪA turi būti išnagrinėta ir leidimas išduotas arba motyvuotai raštu atsisakyta jį išduoti per 10 darbo dienų nuo visų leidimui išduoti būtinų dokumentų bei informacijos gavimo dienos. 
15.ŽŪA, gavusi paraišką išduoti leidimą ir įvertinusi paraiškos tinkamumą, organizuoja pareiškėjo paraiškoje nurodytų patalpų, sąlygų ir turimų priemonių patikrinimą vietoje. Patikrinimas fiksuojamas patikrinimo akte, kuris surašomas dviem egzemplioriais. Vienas patikrinimo aktas pridedamas prie paraiškos, kitas yra paliekamas pareiškėjui.
16. Leidimas neišduodamas, kai pareiškėjas neatitinka Taisyklių II skyriuje nustatytų leidimo išdavimo sąlygų. Jei priimamas sprendimas neišduoti leidimo, sprendime nurodomos motyvuotos atsisakymo išduoti leidimą priežastys ir sprendimo apskundimo tvarka. 
17. Jeigu pareiškėjo prašymas atmetamas dėl to, kad buvo pateiktas nesilaikant Taisyklėse nustatytos tvarkos, ŽŪA per 5 darbo dienas nuo paraiškos gavimo išsiunčia pareiškėjui pranešimą apie prašymo atmetimą ir nurodo atmetimo priežastis.
18. Apie priimtą sprendimą išduoti leidimą ŽŪA per 5 darbo dienas raštu praneša pareiškėjui. Kartu su pranešimu įteikiamas leidimas ir deklaracija dėl pirmų veiklos metų. Jeigu iki paraiškos išnagrinėjimo termino pabaigos ŽŪA neturi duomenų, kad valstybės rinkliava sumokėta, leidimas išduodamas ne vėliau kaip kitą darbo dieną nuo informacijos apie valstybės rinkliavos sumokėjimą gavimo.
19. Leidimas išduodamas neterminuotam laikui.
20. Leidimai ŽŪA nustatyta tvarka registruojami leidimų registracijos žurnale, nurodant šią informaciją:
20.1. leidimo numerį;
20.2. leidimo turėtojo pavadinimą, adresą, kodą;
20.3. teikiamą paslaugą;
20.4. leidimo išdavimo datą;
20.5. leidimo galiojimo sustabdymo datą;
20.6. leidimo galiojimo sustabdymo panaikinimo datą;
20.7. leidimo galiojimo panaikinimo datą.
21. Leidime nurodoma:
21.1. leidimo turėtojas – įmonės pavadinimas, adresas, kodas;
21.2. leidimo numeris;
21.3. teikiama paslauga;
21.4. leidimą išdavusi institucija;
21.5. leidimo išdavimo data;
21.6. leidimą pasirašęs pareigūnas.

V SKYRIUS
LEIDIMŲ GALIOJIMO SUSTABDYMAS, GALIOJIMO SUSTABDYMO PANAIKINIMAS, GALIOJIMO PANAIKINIMAS

22.ŽŪA, nustačiusi, kad leidimo turėtojas nesilaiko leidimo turėtojo pareigų, nurodytų Taisyklių 30 ir 31 punktuose, įspėja leidimo turėtoją apie pažeidimus ir apie galimą leidimo sustabdymą bei nustato terminą trūkumams pašalinti. 
23. ŽŪA galiojimą sustabdo:
23.1. nustačiusi, kad leidimo turėtojas nebeatitinka Taisyklių 4 punkte nustatytų reikalavimų leidimui gauti;
23.2. leidimo turėtojui nesilaikius leidimo turėtojo pareigų, nurodytų Taisyklių 30, 31 ir 32 punktuose, ir per įspėjime apie galimą leidimo galiojimo sustabdymą nurodytą terminą nepašalinus trūkumų; 
23.3. leidimo turėtojo prašymu.
24. Leidimo galiojimas gali būti sustabdomas ne ilgiau kaip 6 mėnesiams. Tuo atveju, kai leidimo galiojimas sustabdomas leidimo turėtojo prašymu, galiojimas gali būti sustabdomas ne ilgiau kaip 24 mėnesiams.
25. Leidimo turėtojas, pašalinęs pažeidimus, dėl kurių sustabdytas leidimo galiojimas, pateikia prašymą ŽŪA panaikinti leidimo galiojimo sustabdymą, kartu pateikdamas dokumentus ir (ar) informaciją apie pažeidimų pašalinimą. Leidimo turėtojas turi teisę kreiptis dėl leidimo galiojimo sustabdymo panaikinimo anksčiau, nei nurodyta sprendime dėl leidimo galiojimo sustabdymo. Tuo atveju, kai leidimo galiojimas buvo sustabdytas leidimo turėtojo prašymu, leidimo galiojimo sustabdymas panaikinamas gavus leidimo turėtojo prašymą.
26. Sprendimą dėl leidimo galiojimo sustabdymo, galiojimo sustabdymo panaikinimo ŽŪA priima ir informuoja leidimo turėtoją ne vėliau kaip per 7 darbo dienas nuo atitinkamo prašymo pateikimo ar atitinkamų aplinkybių paaiškėjimo. Tuo atveju, kai reikia atlikti patikrinimą vietoje, sprendimo priėmimo ir informavimo terminas gali būti pratęsiamas 3 darbo dienomis.
27. ŽŪA panaikina leidimo galiojimą, jeigu:
27.1. leidimo turėtojas pateikia prašymą panaikinti leidimo galiojimą;
27.2. paaiškėja, kad buvo pateikti suklastoti duomenys, norint gauti leidimą;
27.3. leidimo turėtojas, kurio leidimo galiojimas buvo sustabdytas, nepašalino pažeidimų per sprendime dėl leidimo galiojimo sustabdymo nurodytą terminą;
27.4. sustabdžius leidimo galiojimą, leidimo turėtojas toliau teikia leidime nurodytą paslaugą;
27.5. leidimo galiojimas sustabdytas leidimo turėtojo prašymu ir leidimo turėtojas, praėjus 24 mėnesių laikotarpiui, kaip nurodyta Taisyklių 24 punkte, nesikreipė dėl leidimo sustabdymo panaikinimo;
27.6. leidimo turėtojas likviduotas, baigęs savo veiklą kaip savarankiškas ūkio subjektas;
27.7. yra įsiteisėjęs teismo sprendimas, kuriuo leidimo turėtojui uždrausta verstis leidime nurodyta veikla.
28. Sprendimą dėl leidimo galiojimo panaikinimo ŽŪA priima ne vėliau kaip per 10 darbo dienų nuo atitinkamo prašymo pateikimo ar atitinkamų aplinkybių paaiškėjimo. Taisyklių 27.7 papunktyje nurodytu atveju, leidimas panaikinamas teismo sprendimui įsiteisėjus, jei teismo sprendime nenurodyta kitaip. 

VI SKYRIUS
LEIDIMO TURĖTOJO TEISĖS IR PAREIGOS

29. Leidimo turėtojas turi teisę teikti tik tą paslaugą, kuri nurodyta leidime.
30. Leidimo turėtojas privalo:
30.1. teikdamas paslaugas, laikytis Ūkinių gyvūnų veislininkystės įstatymo, Lietuvos Respublikos veterinarijos įstatymo, Lietuvos Respublikos gyvūnų gerovės ir apsaugos įstatymo, technologinių procedūrų, nustatančių žirgų darbingumo testavimą, reikalavimų;
30.2. nuolat kelti kvalifikuotų darbuotojų kvalifikaciją Taisyklių VII skyriuje nustatyta tvarka;
30.3. sudaryti sąlygas ŽŪA tikrinti ir vertinti vykdomą veiklą;
30.4. ne vėliau kaip per 3 darbo dienas informuoti ŽŪA apie Taisyklių II skyriuje numatytų sąlygų licencijuojamai veiklai vykdyti pasikeitimus;
30.5. teikdamas paslaugas, užtikrinti, kad būtų laikomasi gyvūnų gerovės reikalavimų.
31. Leidimo turėtojas negali perduoti jam leidimu suteiktos teisės tretiesiems asmenims.
32. ŽŪA priėmus sprendimą sustabdyti ar panaikinti leidimo galiojimą, leidimo turėtojas privalo sustabdyti su leidimu susijusią veiklą ir pašalinti nustatytus pažeidimus bei informuoti ŽŪA apie pažeidimų pašalinimą, o panaikinus – nutraukti su leidimu susijusią veiklą nuo pranešime nurodytos datos.

VII SKYRIUS
KVALIFIKACIJOS KĖLIMAS

33. Leidimo turėtojo darbuotojai – vyriausiasis treneris ir treneris, nuo leidimo gavimo dienos per kiekvieną ateinančių trejų metų laikotarpį privalo išklausyti ne trumpesnius kaip 8 val. kvalifikacijos kėlimo kursus jaunų žirgų darbingumo testavimo tematika.
34. Kvalifikacijos kėlimo kursus, nurodytus Taisyklėse, gali vesti lektoriai, turintys ne žemesnį kaip magistro kvalifikacinį laipsnį ar jam prilygintą veterinarijos mokslų veterinarijos krypties ar žemės ūkio mokslų gyvulininkystės krypties aukštąjį išsilavinimą. Kursus turi teisę organizuoti:
34.1. mokslo ir studijų institucijos, vykdančios studijas ar su studijomis susijusią veiklą ir mokslinius tyrimus bei eksperimentinę veiklą veterinarijos ir (arba) žemės ūkio mokslų srityse veterinarijos ir (arba) gyvulininkystės kryptyse;
34.2. konsultavimo institucijos, užsiimančios informavimu ir švietimu veterinarijos ir (arba) gyvulininkystės kryptyse, ir turinčios ne mažesnę kaip 3 metų patirtį administruojant panašaus pobūdžio mokymo kursus;
34.3. pripažintos grynaveislių veislinių gyvūnų ir hibridinių veislinių kiaulių veisimo organizacijos ir (arba) jas vienijanti institucija.
35. Išklausiusiems kvalifikacijos kėlimo kursus turi būti išduodamas tai patvirtinantis dokumentas.
36. Kvalifikacijos kėlimo kursų programos turi būti suderintos su ŽŪA. Kvalifikacijos kėlimo kursų išlaidos apmokamos asmenų, siekiančių gauti leidimą arba keliančių kvalifikaciją, lėšomis.

VIII SKYRIUS
BAIGIAMOSIOS NUOSTATOS

37.ŽŪA, išdavusi leidimą, sustabdžiusi jo galiojimą, panaikinusi galiojimo sustabdymą ir panaikinusi leidimo galiojimą, vadovaudamasi Licencijų informacinės sistemos nuostatais, patvirtintais Lietuvos Respublikos Vyriausybės 2012 m. liepos 18 d. nutarimu Nr. 934 „Dėl Licencijavimo pagrindų aprašo ir  Licencijų informacinės sistemos nuostatų patvirtinimo“, informaciją skelbia Licencijų informacinėje sistemoje.
38. Taisyklėse nurodyti asmens duomenys tvarkomi vadovaujantis 2016 m. balandžio 27 d. Europos Parlamento ir Tarybos reglamento (ES) 2016/679 dėl fizinių asmenų apsaugos tvarkant asmens duomenis ir dėl laisvo tokių duomenų judėjimo ir kuriuo panaikinama Direktyva 95/46/EB (Bendrasis duomenų apsaugos reglamentas) ir asmens duomenų valdytojo nustatyta tvarka.
39. Taisyklių reikalavimus pažeidę asmenys atsako Lietuvos Respublikos teisės aktų nustatyta tvarka.
__________________

